Ojende owe Donjre e Timbe Mag Njore – Sky Fm\nRuoth ma orito gwenge mar Suna East location ei Suna East Sub-county migosi Mwai Odila ogolo siem ne jodak e gwengego ma sani osedonjore e timbe mag maundu mag kwo mag jamni mondo owere kod timbego kapok chik kod jopiny orakore kodgi.\nChief Mwai Odila ne okoni ok en gino ma owinjore mondo ojende moko odonjre timbe mag njore mag kuoo mag jamni kendo kwal mwandu mag ogandago ma tiyo matek e gwengegoero mag Suna east ka ogolo siem ni ngato angata ma ibi yudi ka otenore kod weche mag kuo mag jamni to ondik piny ni gidhi kawone okang mager mar chik maonge dewo wang katamatin.\nWuok oko mar chief Odila biro mana e thuolo machwok bang ji maromo adek ne onegi kod jopiny e gwengego ma suna east bang kane osemakgi kod dhok maromo 3 mane gikwalo e gwenge mag suna e thuolo mane gidhi kod dhogo e gwenge mag kuria wach ma chief ochayo ahinya kaka mano maok onengo bed ni itimo kod moko kuom jodak goero ma suna east.\nRingre jokuoge adekgo ne ochwal e kar kano ringre jogo ma otho ma migori .


1 Ruodhi 19 - Holy Bible [Luo Bible 2020] - (1Ru 19)\n1 Ruodhi 19\nKoro Ahab nonyiso Jezebel mago duto mane Elija nosetimo kendo kaka nosenego jonabi gi ligangla,\nomiyo Jezebel nooro jaote ir Elija mondo owachne niya, “Mad nyiseche timna kata bedi ni en malit machalo nade ka kiny sa ma kama ok atimo ni ngimani machal gi achiel kuom jonabigo.”\nElija ne luor kendo noringo nikech ngimane. Kane obiro Bersheba e Juda, noweyo jatichne kanyo,\nka en to nodhi e wuodh ndalo achiel e thim. Nochopo e tiend yien ma wiye opedhore mobedo e tiende kendo nolamo ni mad otho. Nowacho niya, “Jehova Nyasaye, aseneno moroma, kaw ngimana, ok aber moloyo kwerena.”\nEka nonindo e tiend yien ma nindo otere. Mapiyo piyo nono malaika nomule mowachone niya, “Chungʼ malo mondo ichiem.”\nNongʼicho kendo noyudo makati matin maliet motedi gi makaa koketi but wiye kod pi e agulu. Nochiemo mometho eka bangʼe kendo nodok monindo.\nMalaika mar Jehova Nyasaye noduogo ire mar ariyo kendo nomule mowachone niya, “Chungi mondo ichiem nimar wuoth pod bor.”\nKamano nochungʼ mi ochiemo kendo ometho. Kane osechiemo noyudo teko mowuotho ndalo piero angʼwen, odiechiengʼ gotieno nyaka Horeb, got mar Nyasaye.\nKanyo nodonjo ei rogo monindo kanyo. Kendo wach Jehova Nyasaye nobirone mawachone niya, “En angʼo mitimo ka, Elija?”\nNodwoko niya, “Asebedo katiyo matek ni Jehova Nyasaye Maratego. Jo-Israel osekwedo singruokni, gisemuko kende mag misengini kendo nego jonabigi gi ligangla. An kenda ema adongʼ kendo koro gidwaro nega.”\nJehova Nyasaye nowacho niya, “Wuogi mondo idhi ichungi ewi got e nyim Jehova Nyasaye, nimar Jehova Nyasaye chiegni kadho.” Eka yamo maduongʼ makudho matek nobaro got mokeyo kite e nyim Jehova Nyasaye, to Jehova Nyasaye ne onge e yamono. Bangʼ yamono piny noyiengni, to Jehova Nyasaye ne onge e yiengni pinyno.\nBangʼ yiengni pinyno mach nobiro, to Jehova Nyasaye ne onge ei majno. To bangʼ majno yamo makudho mos nobiro.\nKane Elija owinje noumo wangʼe gi law abola mowuok oko kochungʼ e dho rogo. Eka dwol nowuoyo kode kawacho niya, “En angʼo mitimo ka Elija?”\nJehova Nyasaye nowachone niya, “Dog gi yo mane ibirogo kendo idhi e thim mar Damaski. Ka ichopo kuno, to wir Hazael mondo obed ruodh Aram.\nBende wir Jehu wuod Nimshi obed ruodh Israel, kendo iwir Elisha wuod Shafat ma ja-Abel Mehola mondo okaw kari kaka janabi.\nJehu biro nego ngʼato angʼata motony e ligangla mar Hazael kendo Elisha biro nego ngʼato angʼata motony e ligangla Jehu.\nTo kata mana sani an gi jodolo alufu abiriyo e piny Israel duto mapok okulore ne Baal, kendo ma pod olame ka nyodhe.”\nOmiyo Elija nowuok kanyo modhi oyudo Elisha wuod shafat. Nopuro gi rwedhi motwe e jok apar gariyo kendo en owuon ema nochwado rwedhi machien. Elija nodhi machiegni kendo nobolo lawe mar abola kuome.\nElisha noweyo rwethe mag pur moringo koluwo bangʼ Elija. Nowachone niya, “Yie iwe ago ne wuonwa kod minwa oriti bangʼe to abiro dhiyo kodi.” Elija nodwoke niya, “Dogi, en angʼo ma asetimo?”\nOmiyo Elisha noweye modok. Nokawo rwethe mag pur moyangʼogi. Nowangʼo gik mane opurogo mondo ochwakgo ringʼo mi nomiyo ji kendo gichamo. Eka nochako wuoth moluwo bangʼ Elija kendo nobedo jakonyne.\n1 Ruodhi 19:1\n1 Ruodhi 19:2\n1 Ruodhi 19:3\n1 Ruodhi 19:4\n1 Ruodhi 19:5\n1 Ruodhi 19:6\n1 Ruodhi 19:7\n1 Ruodhi 19:8\n1 Ruodhi 19:9\n1 Ruodhi 19:10\n1 Ruodhi 19:11\n1 Ruodhi 19:12\n1 Ruodhi 19:13\n1 Ruodhi 19:14\n1 Ruodhi 19:15\n1 Ruodhi 19:16\n1 Ruodhi 19:17\n1 Ruodhi 19:18\n1 Ruodhi 19:19\n1 Ruodhi 19:20\n1 Ruodhi 19:21\n1 Ruodhi 1 / 1Ru 1\n1 Ruodhi 2 / 1Ru 2\n1 Ruodhi 3 / 1Ru 3\n1 Ruodhi 4 / 1Ru 4\n1 Ruodhi 5 / 1Ru 5\n1 Ruodhi 6 / 1Ru 6\n1 Ruodhi 7 / 1Ru 7\n1 Ruodhi 8 / 1Ru 8\n1 Ruodhi 9 / 1Ru 9\n1 Ruodhi 10 / 1Ru 10\n1 Ruodhi 11 / 1Ru 11\n1 Ruodhi 12 / 1Ru 12\n1 Ruodhi 13 / 1Ru 13\n1 Ruodhi 14 / 1Ru 14\n1 Ruodhi 15 / 1Ru 15\n1 Ruodhi 16 / 1Ru 16\n1 Ruodhi 17 / 1Ru 17\n1 Ruodhi 18 / 1Ru 18\n1 Ruodhi 19 / 1Ru 19\n1 Ruodhi 20 / 1Ru 20\n1 Ruodhi 21 / 1Ru 21\n1 Ruodhi 22 / 1Ru 22


Biblica® Ochiw Thuolo Motingʼo Loko Manyien™ Jeremia 32\n☰ Jeremia 32 ◀ ▶\nJeremia ongʼiewo puodho\n1 Ma e wach mane obirone Jeremia koa kuom Jehova Nyasaye e higa mar apar mar Zedekia ruodh Juda, ma ne en higa mar apar gaboro mar Nebukadneza. 2 Jolwenj ruodh Babulon ne monjo Jerusalem, kendo Jeremia janabi ne otwe e agola moriti e kar dak mar ruodh Juda.\n3 Koro Zedekia ruodh Juda nokete e twech kanyo, kawacho niya, “Angʼo momiyo ikoro wach kamano? Ka iwacho ni, ‘Ma e gima Jehova Nyasaye owacho: Achiegni chiwo dala maduongʼni ne ruodh Babulon, kendo enoloye. 4 Zedekia ruodh Juda ok notony e lwet jo-Babulon to enochiwe ne ruodh Babulon, kendo enowuo kode wangʼ gi wangʼ mi enonene gi wengene owuon. 5 Noter Zedekia Babulon, kama enosikie nyaka atimne gima adwaro, Jehova Nyasaye owacho. Ka ukedo gi jo-Babulon, to ok unulogi.’ ”\n6 Jeremia nowacho niya, “Wach Jehova Nyasaye nobirona: 7 Hanamel wuod Shalum ma wuod owadgi wuonu nobi iri kendo nowach ni, ‘Ngʼiew lopa man Anathoth, nikech kaka watna machiegni koda en ratiro mari kendo tiji mondo ingʼiewe.’\n8 “Eka, mana kaka Jehova Nyasaye nosewacho, omera Hanamel nobiro ira e agola mar jarito kendo owacho ni, ‘Ngʼiew puotha man Anathoth kama Benjamin orito. Nikech en ratiro mari mondo ingʼiewe kendo ikawe, ngʼiewe ne in owuon.’\n“Ne angʼeyo ni ma ne en wach Jehova Nyasaye; 9 omiyo ne angʼiewo puodho man Anathoth kuom wuod owadgi wuonwa Hanamel kendo apimone shekel apar gabiriyo mar fedha. 10 Ne aketo seyi kendo agoyo amuri, ka joneno obedo, kendo apimo fedha e ratil. 11 Ne akawo barup ngʼiepo, mano mogoye amuri momwon motingʼo singruok kod chike mag ngʼiewo lowo, to gi mano ma ok omuon 12 kendo ne achiwo baruwani ne Baruk wuod Neria, wuod Maseya, e nyim omera Hanamel kod joneno mane ogo seyi e barup winjruok kod jo-Yahudi mane obet e agola mar jarito.\n13 “E nyimgi ne amiyo Baruk puonjgi: 14 ‘Ma e gima Jehova Nyasaye Maratego, ma Nyasach Israel, wacho: Kaw barupegi, mago momwon kod ma ok omuon, kendo iketgi e agulu mar lowo mondo omi gibed amingʼa. 15 Nimar ma e gima Jehova Nyasaye Maratego, ma Nyasach Israel, wacho: Udi, puothe kod puothe mzabibu bende ibiro chak ngʼiew e pinyni.’\n16 “Bangʼ kane asechiwo barup ngʼiepo ne Baruk wuod Neria, ne alamo Jehova Nyasaye kama:\n17 “Yaye, Jehova Nyasaye Manyalo Gik Moko Duto, isechweyo polo gi piny kuom tekoni maduongʼ kod badi malach. Onge gima tekni. 18 Inyiso herani ne ji alufu to ikelo kum mar wuone ni nyithindgi. Yaye Nyasaye maduongʼ kendo maratego, ma nyinge en Jehova Nyasaye Maratego, 19 chenro magi dongo kendo timbegi lich. Wengeni oyawore ne yore duto mag ji; imiyo ngʼato mich kaluwore gi kite, kendo mowinjore gi timbene. 20 Ne itimo ranyisi kod honni e piny Misri kendo isiko kodgi nyaka kawuono, ei Israel kendo e dier ji duto, kendo pod in ngʼat marahuma nyaka chil kawuono. 21 Ne igolo jogi Israel oa Misri gi ranyisi kod honni, gi lweti maratego kod badi moyarore kod bwok malich. 22 Ne imiyogi pinyni mane isesingone kweregi, piny mopongʼ gi chak kod mor kich. 23 Negibiro kendo gikawo pinyno, to ne ok gilwori kata luwo chikeni; ne ok gitimo gik mane ichikogi mondo gitim. Omiyo ne ikelo kuomgi masichegi duto.\n24 “Ne kaka oger pidhe madongo but dala maduongʼ mondo gimonje kendo gikawe. Nikech ligangla, kech kod masiche, dala maduongʼ nochiwne jo-Babulon ma monje. Gima ne iwacho osetimore kaka koro inene. 25 To kata obedo ni dala maduongʼ enochiw ne jo-Babulon, in, yaye Jehova Nyasaye Manyalo Gik Moko Duto, wachona ni, ‘Ngʼiew puodhoni gi fedha kendo ngʼiepone mondo obed gi joneno.’ ”\n26 Eka wach Jehova Nyasaye nobiro ne Jeremia: 27 “An Jehova Nyasaye, Nyasach ogendini duto. Bende nitiere gima tekna? 28 Emomiyo, ma e gima Jehova Nyasaye wacho: Achiegni chiwo dala maduongʼni ne jo-Babulon kendo ne Nebukadneza ruodh Babulon, ma biro monje kendo kawe. 29 Jo-Babulon mamonjo dala maduongʼni nodonji kendo ginimok kuome mach; giniwangʼe pep, kaachiel gi udi kamane ji owangʼoe iya kuom wangʼo ubani ewi tedni ne Baal kendo kuom chiwo misango miolo piny ne nyiseche manono.\n30 “Jo-Israel gi jo-Juda pok otimo gimoro makmana timbe mamono e nyim wangʼa chakre tin-gi; adiera, jo-Israel pok otimo gimoro makmana chwanya gi gik ma lwetgi oloso, Jehova Nyasaye wacho. 31 Kochakore odiechiengʼ mane ogere nyaka sani, dala maduongʼni osemedo wangʼo iya kendo miya mirima ma chuna ni nyaka agole e nyim wangʼa. 32 Jo-Israel gi jo-Juda osechwanya gi timbegi duto mamono magisetimo, gin ruodhi mag-gi kod jotelo, jodolo kod jonabi mag-gi, joma chwo mag Juda kod Jerusalem. 33 Negilokona ngʼegi ma ok wengegi; kata obedo ni apuonjogi kendo amedo puonjogi, ne ok ginyal chiko itgi kata luwo puonjna. 34 Negiketo nyisechegi manono e ot ma Nyinga nitiere kendo ginjawe. 35 Negigero kuonde motingʼore gi malo ne Baal e Holo mar Ben Hinom mondo gitim misango gi yawuotgi kod nyigi ne Molek, kata kamano ne ok amiyogi chik mar timo kamano, kata mano ne onge e pacha niginyalo timo gima mono kamano kendo gimi Juda tim richo.\n36 “Iwuoyo kuom dala maduongʼni ni, ‘Gi ligangla, kech kod masiche enochiwe ne ruodh Babulon.’ To ma e gima Jehova Nyasaye, Nyasach Israel, wacho: 37 Adiera anachokgi duto gia e pinje duto kamane ariembogie gi ich wangʼ kod mirimba mager; anadwog-gi kae kendo awegi gidag gi kwe. 38 Ginibed joga, kendo anabed Nyasachgi. 39 Anami gibed gi chuny achiel kod tim achiel, mondo omi giluora manokel negiber kod nyithindgi manobi bangʼ-gi. 40 Analos singruok manyaka chiengʼ kodgi: Ok anawe timonegi maber, kendo anamigi giluora, mondo omi kik gilokre giweya. 41 Anabed gi mor kuom timonegi maber kendo adiera anaketgi e pinyni gi chunya duto kod parona duto.\n42 “Ma e gima Jehova Nyasaye wacho: Kaka asekelo masiche malich kama ne jogi, omiyo koro anamigi mwandu mane asingonegi. 43 Ka puothe mangʼeny osengʼiew e pinyni ma uwacho ni, ‘En kama ninono, maonge ji kata le, nimar osechiwe ne jo-Babulon.’ 44 Puothe nongʼiew gi fedha, kendo barupe lowo nogoye sei kendo nogosingo kendo nobedgi joneno e gwengʼ Benjamin, e mier molworo Jerusalem, e mier mag Juda kendo e mier manie piny mantiere got matin, mar tiend gode ma yo podho chiengʼ kendo e Negev, nikech anadwog-gi ka gia e twech, Jehova Nyasaye wacho.”


Zaburi 115 - Holy Bible [Luo Bible 2020] - (Zab 115)\nOk wan, ok wan, yaye Jehova Nyasaye, to In ema nyingi oyud duongʼ, nikech herani kod adierani.\nAngʼo momiyo ogendini penjo niya, “Nyasachgino ere?”\nNyasachwa ni e polo; otimo gimoro amora mohero.\nTo nyisechegi mopa gin fedha gi dhahabu, molos gi lwet dhano.\nGin gi dhogi, to kata kamano ok ginyal wuoyo, gin gi wenge to ok ginyal neno gimoro.\nGin gi it, to ok ginyal winjo wach, kendo gin gi um, to ok ginyal ngʼwecho.\nGin gi lwetegi, to ok ginyal mulo, kendo gin gi tiende to ok ginyal wuotho, bende ok ginyal kata temo loso gi dwondgi.\nJoma losogi nobed machal kodgi, kendo joma oketo genogi kuomgi bende biro chalo kodgi.\nYaye dhood jo-Israel, genuru kuom Jehova Nyasaye, En e konyruokgi kendo okumbagi.\nYaye dhood joka Harun, genuru kuom Jehova Nyasaye, En e konyruokgi kendo okumbagi.\nJehova Nyasaye parowa kendo obiro gwedhowa; obiro gwedho dhood Israel, obiro gwedho dhood joka Harun,\nobiro gwedho joma oluoro Jehova Nyasaye, ji ajia kod joma igeno.\nMad Jehova Nyasaye mi imedri, in kaachiel gi nyithindi.\nMad iyud gweth moa kuom Jehova Nyasaye, jachwech polo gi piny.\nPolo malo mogik en mar Jehova Nyasaye, to piny to osechiwo ne dhano.\nJoma osetho ok ema pak Jehova Nyasaye, joma oseiki molingʼ thi e bur ok pake;\nen wan ema wadendo Jehova Nyasaye tinende kendo nyaka chiengʼ. Pakuru Jehova Nyasaye!


Dibed ni ne in misumba kane Nyasaye oluongi? Kik mano chandi, makmana kapo ni inyalo yudo yor bedo thuolo, to tim kamano moloyo.\n1 Petro 2:16-18\n Daguru ka joma ni thuolo, to kik uti gi thuolo ma un-go obed gima uumogo richou, daguru kaka jotich Nyasaye. Chiwuru luor mowinjore ne ji duto. Heruru jowete duto mowar. Luoruru Nyasaye. Miuru ruoth mar piny luor. To un wasumbini winjuru ruodhiu kendo migiuru luor. Kik uluor mana ruodhi mabeyo ma ok kwiny kodu, to luoruru koda mago makwiny kodu.\ngi jochode, kod chwo ma terore gi chwo wetegi gi joma timo ohand wasumbini gi jo-miriambo, kod joma kwongʼore kariambo chutho mondo gigweny adiera. Adier chik oket ne gimoro amora makedo gi puonj mar adier.\n1 Timotheo 6:1\nJi duto manie tich mar misumba onego omi jotendgi luor mowinjore kodgi mondo nying Nyasaye kod puonj mwapuonjo kik yany.\nUn, wasumbini, luoruru ruodhiu mag pinyni e weche duto kendo kik utim kamano mana sa ma gichungʼ butu ka gingʼiyou kutiyo, ka gima udwaro morogi, to timuru kamano gi chuny ma thuolo kendo kuluoro Ruoth.\nUn ruodhi mag pinyni, daguru gi wasumbini magu kuritogi maber kendo mowinjore nikech ungʼeyo ni un bende un gi Ruodhu e polo.\nRapar mar Chik 23:15\nKa misumba obiro mopondo iru kik udwoke ne ruodhe.\nRapar mar Chik 24:7\nKa ngʼato oyudi ka mako ja-Israel wadgi moketo obedo misumbane kata ongʼiewe gi ngʼato, ngʼat motimo kamano nyaka tho. Nyaka ugol tim marachno e dieru.\n Wasumbini, winjuru ruodhiu mondikou e piny-ka kumiyogi duongʼ gi luor, kendo kutiyo gi chuny ma thuolo, mana ka gima uwinjo Kristo. Kik uwinjgi mana mondo umor wangʼ-gi seche ma ginenou, to mana ka wasumb Kristo, timuru dwaro Nyasaye koa e chunyu. Tiuru gi chunyu duto, mana ka gima utiyo ni Ruoth, to ok ni dhano, nikech ungʼeyo ni Ruoth biro chulo ngʼato ka ngʼato kuom gimoro amora maber ma ngʼato timo, bed ni en misumba kata ngʼama ni thuolo. Un Ruodhi timneuru wasumbiniu machalre. Kik ubwog-gi, nikech ungʼeyo ni Ruoth motelonegi, kaachiel kodu ni e polo, kendo ok odew wangʼ ngʼato.\n“Ka ingʼiewo ja-Hibrania ma misumba, to enotini kuom higni auchiel. To e higa mar abiriyo, enobed thuolo, ka ok ochulo gimoro.\n “Ka ngʼato ouso nyare kaka misumba, to ok noweye obed thuolo kaka iweyo misumba madichwo. To ka ruoth mongʼieweno chunye ok mor kode; to ruodheno noweye mondo oware. Oonge gi thuolo mar use ne jopinje mamoko, nikech oseketho singruokne kode. Ka oyiere ni wuode, to nyaka omiye duongʼ kaka nyare. Ka wuowino onywomo dhako machielo, to nyaka omi dhako mokwongo chiemo, lewni kendo nyaka obed kode e achiel. To ka ok ochiwone gik moko adekgi, to dhakono, ni thuolo mar dhi, maonge chudo moro amora mar pesa. “Ngʼato angʼata mogoyo ngʼato kendo onego to adier nyaka negi. To kata kamano, ka gima otimono obothne, ma en dwach Nyasaye mondo mi otimre; to Nyasaye nomiye kar tony moseikone. To ka ngʼato ochano kendo onego ngʼat machielo kuom wangʼ teko, to goleuru oko mabor gi kar kendona mar misango kendo negeuru. “Ngʼato angʼata ma omonjo wuon kata min nyaka negi. “Ngʼato angʼata mokawo nyawadgi githuon mi omiye ngʼat machielo kuom chudo kata bed ni pod opande e kindeno moyude gi ngʼatno, to nyaka nege. “Ngʼato angʼata ma okwongʼo wuon kata min nyaka negi. “Ka chwo gore kendo achiel kuomgi ogoyo nyawadgi gi kidi kata gi adhongʼ to ok otho, to obedo mana matuo kosiko e pien, to ngʼatno mane ogocho ok nomok e wachno ka machielono ochungo mi owuotho oko gi ludhe; to kata kamano, nyaka ochul ngʼat mohinyoreno kuom thuolone mokethore kendo one ni ochango chutho. “Ka ngʼato ogoyo dichwo kata dhako ma misumba gi luth kendo misumbano otho kaluwore gi gochono, nyaka kume. To ok enokume ka misumbano ochungo oa malo bangʼ ndalo achiel kata ariyo, nimar misumbano en mwandune. “Ka chwo magore ogoyo dhako man-gi ich kendo onywol ka kinde nywol pok ochopo to onge hinyruok moro malich, ngʼat motimo marachno nyaka gol chudo moro amora ma chwor dhakono okwayo kendo jangʼad bura oyiego. To ka nitie hinyruok marach to nyaka ukaw ngima kar ngima kendo wangʼ kar wangʼ, kendo lak kar lak, kendo lwedo kar lwedo kendo tielo kar tielo, del mowangʼ kar del mowangʼ kendo adhola kar adhola, kendo kama ogwar kar kama ogwar. “Ka ngʼato ogoyo wangʼ misumba madichwo kata madhako ma wangʼeno okethore, to nyaka owene misumbaneno thuolo kaka chudo mar wangʼeno. Kendo ka omuko lak misumba madichwo kata madhako, to nyaka owene misumbaneno thuolo kaka chudo mar lakeno. “Ka rwath ochwoyo dichwo kata dhako monego, rwadhno nyaka go gi kite ma tho, kendo ringe kik cham. To wuon rwadhno wachno ok nomake. To kata kamano, ka rwadhno osebedo gi kido mar chwopo kendo wuon-gi osesiem to ok osetweye e dipo mi onego dichwo kata dhako, rwadhno nyaka go gi kite kendo wuon-gi bende nyaka negi. Kata kamano, ka buch tho oloki, moketne chudo, to nyaka ochul nengo moro amora moketne mondo oresgo ngimane. Chik achielno ema nyaka tigo ka rwadh ochwowo nyathi ma wuowi kata ma nyako Ka rwath ochwowo dichwo kata dhako ma misumba, to wuon rwadhno nyaka chul ruodh misumbano fedha ma pekne romo nus kilo, kendo rwadhno nyaka negi.\nKristo nogonyowa mondo wabed joma ni thuolo. Omiyo chungʼuru motegno, kendo kik uyie tingʼ mapek kurwako jok mar wasumbini kendo.\n“Ngʼato angʼata mokawo nyawadgi githuon mi omiye ngʼat machielo kuom chudo kata bed ni pod opande e kindeno moyude gi ngʼatno, to nyaka nege.\n“Roho mar Jehova Nyasaye ni kuoma, nikech osewira moyiera, mondo ayal Injili ne joma odhier. Oseora mondo aland ne joma otwe ni gin thuolo, kendo ni muofni ni oyaw wengegi, ne joma isando ni ogonygi,\nok kaka misumba to kaka owadu migeno ma en ngʼat moloyo misumba. En ohala ne an, to angʼeyo ni en ohala moloyo ne in bende, ok mana kaka ngʼato angʼata, to kaka owadu kuom Ruoth.\nNgʼat mathiro jochan mondo mwandune omedre kod ngʼat machiwo mich ne jomoko biro bedo jochan.\n Puonj wasumbini mondo owinj ruodhi mag-gi e weche duto, kendo gitem timonegi mana gik malongʼo ma ok gidwokore kodgi, kata kik gikwal gigegi, to ginyisre ni gin joma inyalo geno e weche duto mondo omi e yore duto gimi puonj mar Nyasaye Jawarwa oywa ji.\n “Jatijno mongʼeyo dwaro mar ruodhe to ok otem timo gima ruodhe dwaro nochwad mangʼeny. To mano ma ok ongʼeyo to otimo gik mowinjore gi kum, to nochwad manok. Ngʼato ka ngʼato ma osemi mangʼeny nodwar kuome gik mangʼeny, to jal ma osemi mangʼeny mondo oriti, enopenje mangʼeny moloyo.\n “Ka ngʼato ogoyo dichwo kata dhako ma misumba gi luth kendo misumbano otho kaluwore gi gochono, nyaka kume. To ok enokume ka misumbano ochungo oa malo bangʼ ndalo achiel kata ariyo, nimar misumbano en mwandune. “Ka chwo magore ogoyo dhako man-gi ich kendo onywol ka kinde nywol pok ochopo to onge hinyruok moro malich, ngʼat motimo marachno nyaka gol chudo moro amora ma chwor dhakono okwayo kendo jangʼad bura oyiego. To ka nitie hinyruok marach to nyaka ukaw ngima kar ngima kendo wangʼ kar wangʼ, kendo lak kar lak, kendo lwedo kar lwedo kendo tielo kar tielo, del mowangʼ kar del mowangʼ kendo adhola kar adhola, kendo kama ogwar kar kama ogwar. “Ka ngʼato ogoyo wangʼ misumba madichwo kata madhako ma wangʼeno okethore, to nyaka owene misumbaneno thuolo kaka chudo mar wangʼeno. Kendo ka omuko lak misumba madichwo kata madhako, to nyaka owene misumbaneno thuolo kaka chudo mar lakeno.\nRapar mar Chik 23:15-16\n Ka misumba obiro mopondo iru kik udwoke ne ruodhe. Yie mondo odak kama ohero e dieru kata e miechu. Kik ukete e tij achune.\n1 Timotheo 6:1-2\n Ji duto manie tich mar misumba onego omi jotendgi luor mowinjore kodgi mondo nying Nyasaye kod puonj mwapuonjo kik yany. Jogo man-gi ruodhi moyie kuom Kristo kik nyisgi achaya moro amora nikech gin jowete kuom Kristo. Kar timo kamano to owinjore gitinegi maber moloyo, nikech jogo mayudo ohala e tichgi gin owete kuom Kristo ma gihero. Magi e gik manyaka ipuonj ji kijiwogi matek.\nTim jo-Lawi 25:44-46\n Wasumbini magu machwo kata mamon, unyalo mana ngʼiewo koa ir ogendini mukiewogo. To bende un gi thuolo mar ngʼiewo nyithind jodak manie dieru, kaachiel gi joma ginywolo e dieru, makoro ginibed mwandu magu uwegi, Bangʼ ka usetho to unuwegi ni yawuotu kaka girkeni kendo ginibed wasumbini mag-gi nyaka chiengʼ, makmana ni jo-Israel weteu to kik usandi.\n “Ka ingʼiewo ja-Hibrania ma misumba, to enotini kuom higni auchiel. To e higa mar abiriyo, enobed thuolo, ka ok ochulo gimoro. Kane obiro kapok okendo, to nodog kende; to kane obiro ka osekendo, to nodog gi chiegeno. Ka ruodhe omiye dhako kendo onywolone yawuowi gi nyiri, dhakono kaachiel gi nyithinde nobed mwandu ruodhe kendo mana misumbano kende ema nobed thuolo. “To ka misumba owacho ni, ‘Ahero ruodha kod chiega gi nyithinda kendo ok adwar bedo thuolo,’ to ruodhe nyaka tere e nyim jongʼad bura. Notere e dhoot kata e siro mar dhoot kendo notuch ite gi riwi. Bangʼe obiro bedo misumbane nyaka chiengʼ. “Ka ngʼato ouso nyare kaka misumba, to ok noweye obed thuolo kaka iweyo misumba madichwo. To ka ruoth mongʼieweno chunye ok mor kode; to ruodheno noweye mondo oware. Oonge gi thuolo mar use ne jopinje mamoko, nikech oseketho singruokne kode. Ka oyiere ni wuode, to nyaka omiye duongʼ kaka nyare. Ka wuowino onywomo dhako machielo, to nyaka omi dhako mokwongo chiemo, lewni kendo nyaka obed kode e achiel. To ka ok ochiwone gik moko adekgi, to dhakono, ni thuolo mar dhi, maonge chudo moro amora mar pesa.\nRapar mar Chik 15:12-18\n Ka ja-Hibrania wadu madichwo kata madhako ochiwore mondo ingʼiewe kendo otini kuom higni auchiel, to e higa mar abiriyo nyaka iweye obed thuolo. Kendo ka iweye mondo odhi ka en thuolo, to kik igole odhi gi lwete nono. Kowe mabup gi chuny ma thuolo kimiye jamni, kar dino cham kod divai. Bedne mangʼwon kendo imiye kaluwore gi kaka Jehova Nyasaye ma Nyasachi osegwedhi. Paruru nine un wasumbini e piny Misri to Jehova Nyasaye ma Nyasachu noresou. Mano emomiyo amiyou chikni kawuono. Ka jatichni owacho niya, “Ok adwar weyi,” nikech oheri kod jo-dalani duto kendo owinjo maber ka odak kodu, to kaw riwi kendo ituchgo ite kiteno e dhoot mondo koro obed misumbani nyaka chiengʼ tim kamano bende nyaka ne jatichni madhako. Kik bedni matek weyo misumbani thuolo nimar higni auchiel mosebedo oromo chudo nyadiriyo maromre kod ngʼatno ma biro tiyoni ndalo. Kitimo kamano to Jehova Nyasaye ma Nyasachi nogwedh gik moko duto mitimo.\n “Magi e chike manyaka iketi e nyimgi. “Ka ingʼiewo ja-Hibrania ma misumba, to enotini kuom higni auchiel. To e higa mar abiriyo, enobed thuolo, ka ok ochulo gimoro. Kane obiro kapok okendo, to nodog kende; to kane obiro ka osekendo, to nodog gi chiegeno. Ka ruodhe omiye dhako kendo onywolone yawuowi gi nyiri, dhakono kaachiel gi nyithinde nobed mwandu ruodhe kendo mana misumbano kende ema nobed thuolo. “To ka misumba owacho ni, ‘Ahero ruodha kod chiega gi nyithinda kendo ok adwar bedo thuolo,’ to ruodhe nyaka tere e nyim jongʼad bura. Notere e dhoot kata e siro mar dhoot kendo notuch ite gi riwi. Bangʼe obiro bedo misumbane nyaka chiengʼ. “Ka ngʼato ouso nyare kaka misumba, to ok noweye obed thuolo kaka iweyo misumba madichwo. To ka ruoth mongʼieweno chunye ok mor kode; to ruodheno noweye mondo oware. Oonge gi thuolo mar use ne jopinje mamoko, nikech oseketho singruokne kode. Ka oyiere ni wuode, to nyaka omiye duongʼ kaka nyare. Ka wuowino onywomo dhako machielo, to nyaka omi dhako mokwongo chiemo, lewni kendo nyaka obed kode e achiel. To ka ok ochiwone gik moko adekgi, to dhakono, ni thuolo mar dhi, maonge chudo moro amora mar pesa. “Ngʼato angʼata mogoyo ngʼato kendo onego to adier nyaka negi. To kata kamano, ka gima otimono obothne, ma en dwach Nyasaye mondo mi otimre; to Nyasaye nomiye kar tony moseikone. To ka ngʼato ochano kendo onego ngʼat machielo kuom wangʼ teko, to goleuru oko mabor gi kar kendona mar misango kendo negeuru. “Ngʼato angʼata ma omonjo wuon kata min nyaka negi. “Ngʼato angʼata mokawo nyawadgi githuon mi omiye ngʼat machielo kuom chudo kata bed ni pod opande e kindeno moyude gi ngʼatno, to nyaka nege. “Ngʼato angʼata ma okwongʼo wuon kata min nyaka negi. “Ka chwo gore kendo achiel kuomgi ogoyo nyawadgi gi kidi kata gi adhongʼ to ok otho, to obedo mana matuo kosiko e pien, to ngʼatno mane ogocho ok nomok e wachno ka machielono ochungo mi owuotho oko gi ludhe; to kata kamano, nyaka ochul ngʼat mohinyoreno kuom thuolone mokethore kendo one ni ochango chutho. “Ka ngʼato ogoyo dichwo kata dhako ma misumba gi luth kendo misumbano otho kaluwore gi gochono, nyaka kume. To ok enokume ka misumbano ochungo oa malo bangʼ ndalo achiel kata ariyo, nimar misumbano en mwandune. “Ka chwo magore ogoyo dhako man-gi ich kendo onywol ka kinde nywol pok ochopo to onge hinyruok moro malich, ngʼat motimo marachno nyaka gol chudo moro amora ma chwor dhakono okwayo kendo jangʼad bura oyiego. To ka nitie hinyruok marach to nyaka ukaw ngima kar ngima kendo wangʼ kar wangʼ, kendo lak kar lak, kendo lwedo kar lwedo kendo tielo kar tielo, del mowangʼ kar del mowangʼ kendo adhola kar adhola, kendo kama ogwar kar kama ogwar. “Ka ngʼato ogoyo wangʼ misumba madichwo kata madhako ma wangʼeno okethore, to nyaka owene misumbaneno thuolo kaka chudo mar wangʼeno. Kendo ka omuko lak misumba madichwo kata madhako, to nyaka owene misumbaneno thuolo kaka chudo mar lakeno. “Ka rwath ochwoyo dichwo kata dhako monego, rwadhno nyaka go gi kite ma tho, kendo ringe kik cham. To wuon rwadhno wachno ok nomake. To kata kamano, ka rwadhno osebedo gi kido mar chwopo kendo wuon-gi osesiem to ok osetweye e dipo mi onego dichwo kata dhako, rwadhno nyaka go gi kite kendo wuon-gi bende nyaka negi. Kata kamano, ka buch tho oloki, moketne chudo, to nyaka ochul nengo moro amora moketne mondo oresgo ngimane. Chik achielno ema nyaka tigo ka rwadh ochwowo nyathi ma wuowi kata ma nyako Ka rwath ochwowo dichwo kata dhako ma misumba, to wuon rwadhno nyaka chul ruodh misumbano fedha ma pekne romo nus kilo, kendo rwadhno nyaka negi. “Ka ngʼato oelo dho bur kata okunyo moro kendo oweyo dhoge nono mi rwadh pur kata punda onyumoree, to wuon burno nyaka chul kuom lalno; kendo nyaka ochul wuon gigi kendo jamni mothogo nobed mage. “Ka rwadh ngʼato ohinyo rwadh ngʼat machielo mi otho, to ginius rwath mangimano kendo ginipog pesa kaachiel gi ring rwath mothono marom. To kata kamano, kane ongʼere ni rwadhno ne nigi kido mar chwopo, kendo wuon-gi ne osesiem to ne ok otweye, wuon-gi nyaka chul, chiayo kar chiayo kendo chiayo mothono nobed mare.\nTim jo-Lawi 25:1-55\n Jehova Nyasaye nowacho ne Musa ewi Got Sinai niya, Wuo gi jo-Israel kendo inyisgi ni: Ka gichopo e piny mabiro miyogi, to pinyno nyaka rit Sabato mar Jehova Nyasaye. Kuom higni auchiel oyienu pidho cham e puotheu, gi loso tiend yiendeu mag mzabibu kendo oyienu kayo chambu kendo pono olembeu. To kochopo higa mar abiriyo to puodho nyaka yud yweyo mar Sabato, ma en Sabato mar Jehova Nyasaye. E higano lowo nyaka yud yweyo ma kik upidh gimoro amora e puotheu mag cham gi mag mzabibu. E higano kik uka orowe kata kik upon mzabibu monyak kendgi e yien mane ok uloso, nikech en higa ma piny yweyoe. To gimoro amora ma piny nochiegnu e hik Sabato nobed mar chiembu, chiemb jotichu machwo gi mamon kaachiel gi jotichu mamoko, kod welo molimou kuma udakie kuom ndalo machwok, kendo nobed mar jambu gi le manie pinyu. Gimoro amora ma piny ochiego inyalo cham. Waluru Sabato abiriyo mag higni abiriyo nyadibiriyo, tiendeni higni piero angʼwen gochiko. Eka gouru turumbete kamoro amora e odiechiengʼ mar apar mar dwe mar abiriyo, kendo Odiechieng Pwodhruokno gouru turumbete e gwengeu duto. Waluru higa mar piero abich, kendo ugo milome e piny duto ni en higa ma joma otwe igonyo iweyogi gibedo thuolo. Enobed hiku mar mor; ngʼato ka ngʼato nodog thurgi ir joode kendo ir anywolane. Higa mar piero abichno nobednu uduto hik mor, kik upidhe cham, kendo kik ukaye orowe, kata kik uponie mzabibu monyak kende e yien mane ok uloso. Nimar en higa mar piero abich, kendo mosewalnu maler ni Jehova Nyasaye, nyaka ucham gik monyak e puothe. E higani mar piero abich nyaka ngʼato ka ngʼato odog thurgi. E higani ka ngʼato ongʼiewo lop wadgi to kik wuond moro bedie kindgi. Ka ingʼiewo lop wadu nyaka ikwan higni kochakore e higa mar piero abich mokadho. Nyaka oket nengo lopno mana maromre gi higni ma pod ibiro keyoe. Ka hignigo ngʼeny to nyaka imed nengo, to ka higni nok, to nyaka idwok nengo piny, nikech gima ingʼiewo kuome en mana cham mibiro kayo. Kik ngʼat maa nyawadgi, to luoruru Nyasachu. An e Jehova Nyasaye ma Nyasachu. Rituru buchena kendo une ni uluwo chikena, eka mondo udag gi kwe e pinyno. Mano eka lowo nochiegnu cham kendo nuchiem ma uyiengʼ mi unudagi gi kwe. Kapo upenjo niya, “Angʼo ma wabiro chamo e higa mar abiriyo ka ok wachwoyo, kata ka ok wakeyo?” To anadwoku kama: Anaolnu gweth mogundho e higa mar auchiel, kendo puotheu nochieg cham moromou chamo nyaka bangʼ higni adek. E kinde ma uchwoyo e higa mar aboro to unubed mana kapod uchamo cham machon nyaka chop ubed gi keyo e higa mar ochiko. Kik ngʼato usne wadgi lowo chuth, nikech lowo en mara, un to un mana joma amiyo lowo kaka wenda kendo jodak. E pinyu kamoro amora mudakie, nyaka uyie mondo puodho mane oseusi mondo owar. Ka wadu moro dhier omako ma ouso lope, to nyaka wadgi moro tem matek kendo owarne lopeno. To ka ngʼato onge gi watne manyalo warone lowo, to kata en owuon ndalo moyudo pesa onyalo ware, kendo enokwan chakre higni mane ouse lopeno, kendo chulo ngʼatno pesa moromo gi higni ma pod odongʼ nyaka chop higa mar mor, eka koro oyiene kawo lopno obed mare kendo. To ka ok onyal waro lopeno, to lopno nosik e lwet ngʼat mane ongʼiewocha nyaka chop higa mar piero abich. To kochopo higa mar morno to nowe lowo odogni wuon mare machon, kendo wuon-gi nokawe. Ka ngʼato oyie mi wadgi ongʼiewo ode mar dak manie dala mochiel motegno gi ohinga, to oyiene mana mar ware ka higa achiel pok orumo nyaka ne ngʼiewe. Higano mangima en gi thuolo mar ware. Ka ok oware ka higa pok orumo, to odno mantiere ei ohinga mochiel motegnono mar dala maduongʼ nosik mana kobedo mar ngʼat mane ongʼiewecha, kaachiel gi nyikwaye kod kothe duto nyaka chiengʼ. Kata kochopo higa mar piero abich to ok nodwoke e lwet wuon machon. To udi moger e mier ma ok ochiel gi ohinga nokwan mana kaka ikwano lowo. Ginto gin gik minyalo waro, maka ochopo higa mar piero abich to nyaka dwokgi e lwet wegi. Jo-Lawi nigi thuolo kinde duto mar waro utegi manie miechgi. Ka ja-Lawi moro ok owaro ode manie dalagi, to odni nyaka duogne e higa mar piero abich, nikech udi manie miech joka Lawi e mwandu kende ma gin godo e piny Israel. To puothe mag lek mag joka Lawi ok nyal usi, nikech mano en mwandugi nyaka chiengʼ. Ka ja-Israel wadu moro obedo modhier e dieru, to nyaka ukonye mana kaka ukonyo jadak kata wendo molimou kuma udakie kuom ndalo machwok mondo omi osik kodak kodu. Kik ukaw ohala moro amora kuome, to daguru kode kuluoro Nyasachu. Kik uhole pesa mondo uyudie ohala, kendo kik ukaw ohala kuom chiemo ma uhole. An e Jehova Nyasaye ma Nyasachu, mane ogolou e piny Misri momiyou piny Kanaan kendo mondo abed Nyasachu. Ka wadu odhier kendo ochiwore mondo ingʼiewe, to kik ikete otini ka misumba. To dag kode kaka jatich michulo kata kaka wendo modak kodi, kendo obiro tiyoni nyaka chop higa mar piero abich. Eka bangʼe noa iri en kaachiel gi nyithinde, kendo odogi ir joodgi owuon kendo e lop kwerene. Nikech jo-Israel gin wasumbiniga mane agolo an awuon e piny Misri, ok onego ngʼiewgi kaka wasumbini. Kik isand ja-Israel wadu kata matin, to iluor Nyasachi. Wasumbini magu machwo kata mamon, unyalo mana ngʼiewo koa ir ogendini mukiewogo. To bende un gi thuolo mar ngʼiewo nyithind jodak manie dieru, kaachiel gi joma ginywolo e dieru, makoro ginibed mwandu magu uwegi, Bangʼ ka usetho to unuwegi ni yawuotu kaka girkeni kendo ginibed wasumbini mag-gi nyaka chiengʼ, makmana ni jo-Israel weteu to kik usandi. Ka jadak moro manie dieru kata wendo oyudo mwandu mi obedo jamoko, to wadu moro to obedo modhier, mi ongʼiewe gi jadak modak e dieru kata anywola jadakno, to en giratiro mondo oware bangʼ ka osengʼiewe. Achiel kuom wedene nyalo ware. Ngʼatni nyalo bedo owad gi wuon, kata wuod wuon kata mana watne moro amora e anywolane. To en bende kobedo ja-mwandu to onyalo warore owuon. En kaachiel gi ngʼat mane ongʼieweno nyaka kwan kar romb higni chakre chiengʼ mane ongʼiewe nyaka chop higa mar piero abich. Pesa monego dwokne ngʼat mane ongʼieweno nyaka bed maromre gi pok ma dine ngʼatno ondikogo jatich kuom higni ma ngʼatno osetiyogo. To ka higni modongʼ ngʼeny, to noware gi chudo mamalo. To kodongʼ gi higni manok mondo ochop e higa mar piero abich, to noware gi chudo ma piny. Ngʼatni nyaka riti kaka jatich mondiki kendo ngʼat mane ongʼiewe ok oyiene mondo osande. Ka ngʼatno ok owar e achiel kuom yorego, to en kaachiel gi nyithinde noweye thuolo e higa mar piero abich, nikech jo-Israel gin wasumbini maga. Gin wasumbini maga mane agolo e piny Misri. An e Jehova Nyasaye ma Nyasachu.


Rapar mar Chik 26 - Holy Bible [Luo Bible 2020] - (RaCh 26)\nRapar mar Chik 26\nKa udonjo e piny ma Jehova Nyasaye ma Nyasachu miyou kaka girkeni kendo ukawe ma udakie,\nkawuru gik moko mokwongo nyak e puotheu e piny ma Jehova Nyasaye ma Nyasachu miyou kendo oketgi ei okapu. Bangʼe dhiuru kama Jehova Nyasaye ma Nyasachu biro yiero mondo nyinge obedie\nkendo uwach ne jadolo manie tich e kindeno niya, “Asingora kawuono ne Jehova Nyasaye ma Nyasachi ni asebiro e piny mane Jehova Nyasaye osingore ni kwerewa ni nomiwa.”\nJadolo nokaw okapuno e lweti mi okete piny e nyim kendo mar misango mar Jehova Nyasaye ma Nyasachi.\nEka unuwachi e nyim Jehova Nyasaye ma Nyasachu niya, “Wuonwa ne en ja-Aram mane bayo kendo ne odhi Misri gi ji moko manok modak kuno mi obedo oganda maduongʼ, maratego kendo mangʼeny.\nTo jo-Misri nosandowa mi omiyo wathagore ka giketowa e tich matek.\nEka ne walamo Jehova Nyasaye, ma Nyasach kwerewa kendo Jehova Nyasaye nowinjo ywakwa mi oneno chandruokwa, tich matek kod achune.\nKuom mano Jehova Nyasaye nogolowa Misri giteko mangʼongo korieyo bade, gi ranyisi kod honni madongo.\nNe okelowa ka mi omiyowa pinyni, ma en piny mopongʼ gi chak kod mor kich;\nto koro, yaye Jehova Nyasaye, akeloni gik mokwongo nyak mag puodho mane imiya.” Bangʼe ket okapu e nyim Jehova Nyasaye ma Nyasachi kendo ikulrine.\nUn, jo-Lawi, kod jodak manie dieru biro bedo gimor kuom gik moko duto ma Jehova Nyasaye ma Nyasachu osemiyou kod joutu duto.\nBangʼe ngʼato ka ngʼato nowach ne Jehova Nyasaye ma Nyasache niya, “Asegolo koa e oda chiwo mowal kendo asemiyogi jo-Lawi, jodak, nyithind kiye kod mon ma chwogi otho, kaluwore gi chik mane imiyowa. Pok ajwangʼo chikeni kendo wiya bende pok owil gi gimoro amora kuomgi.\nPok achamo dir pok mowalni kata e kinde mane an e kuyo, kata gologi e oda ka agak; kendo ok asechiwogi ne ngʼat motho. Aseluoro Jehova Nyasaye ma Nyasacha, kendo asetimo gik moko duto mane iwachona.\nRang piny gie polo, ma en kar dakni maler kendo igwedh jogi Israel kod piny ma isemiyowa kane isingori kikwongʼori ni kwerewa, ma en piny mopongʼ gi chak kod mor kich.”\nJehova Nyasaye ma Nyasachu wachonu kawuono mondo urit buchene kod chikene; ritgiuru ka uluwogi gi chunyu duto kod ngimau duto.\nUsengʼado kawuono ni Jehova Nyasaye en e Nyasachu kendo ubiro wuotho e yorene kurito buchene, chikene kendo ubiro miye luor.\nJehova Nyasaye osewacho kawuononi ni un joge, kendo mwandune mogeno kaka nosingorenu kendo ni nyaka urit chikene duto.\nJehova Nyasaye osewacho ni unubed jok man-gi pak, huma kod luor maduongʼ moloyo ogendini mamoko duto mosechweyo kendo unubed jomaler e nyim Jehova Nyasaye ma Nyasachu kaka nosesingo.\nRapar mar Chik 26:1\nRapar mar Chik 26:2\nRapar mar Chik 26:3\nRapar mar Chik 26:4\nRapar mar Chik 26:5\nRapar mar Chik 26:6\nRapar mar Chik 26:7\nRapar mar Chik 26:8\nRapar mar Chik 26:9\nRapar mar Chik 26:10\nRapar mar Chik 26:11\nRapar mar Chik 26:13\nRapar mar Chik 26:14\nRapar mar Chik 26:15\nRapar mar Chik 26:16\nRapar mar Chik 26:17\nRapar mar Chik 26:18\nRapar mar Chik 26:19


Rapar mar Chik 34 - Holy Bible [Luo Bible 2020] - (RaCh 34)\nRapar mar Chik 34\nEka Musa ne oidho got Nebo koa e pap mar Moab nyaka ewi Pisga ka ongʼado Jeriko. Kanyo ema Jehova Nyasaye nonyise piny Kanaan duto, chakre Gilead nyaka Dan,\npiny Naftali kod piny Efraim gi Manase, piny Juda duto nyaka chopi e Nam Mediterania man yo podho chiengʼ;\npiny mar Negev kod paw Holo mar Jeriko miluongo ni Dala Maduongʼ mar Othidhe nyaka Zoar.\nEka Jehova Nyasaye nowachone niya, “Ma e piny mane asingora ka akwongʼora ne Ibrahim, Isaka kod Jakobo kane awachonegi ni, ‘Pinyni anami nyikwau.’ Aseyie mondo ine pinyni gi wangʼi, to kata kamano ok iningʼad loka midonjie.”\nKendo Musa jatich Jehova Nyasaye notho Moab mana kaka Jehova Nyasaye nowacho.\nNe oike Moab, e holo mochomore gi Beth Peor, to nyaka chil kawuono onge ngʼama ongʼeyo kama liende nitie.\nJo-Israel ne oywago Musa e pap man Moab kuom ndalo piero adek nyaka ndalo mag kuyo kod ywak orumo.\nKoro Joshua wuod Nun ne opongʼ gi roho mar rieko nimar Musa ne oseketo lwetene kuome. Omiyo jo-Israel nochiko itgi kowuoyonegi kendo negitimo gik mane Jehova Nyasaye ochiko Musa.\nKoa kanyo pok janabi moro owuok e Israel maromo gi Musa ngʼat mane Jehova Nyasaye ongʼeyo wangʼ gi wangʼ.\nEn ngʼat mane otimo honni kod ranyisi mane Jehova Nyasaye oore mondo otim e piny Misri ne Farao kendo ne jodonge koda ka piny duto.\nNimar onge ngʼat ma osenyiso tekone maduongʼ kata timo timbe makare mane Musa otimo ka jo-Israel duto neno.\nRapar mar Chik 34:1\nRapar mar Chik 34:2\nRapar mar Chik 34:3\nRapar mar Chik 34:4\nRapar mar Chik 34:5\nRapar mar Chik 34:6\nRapar mar Chik 34:8\nRapar mar Chik 34:9\nRapar mar Chik 34:10\nRapar mar Chik 34:11\nRapar mar Chik 34:12


nike shoes Air Jordan 4 Jordan 1 Low nike 2020 Newest shoes nike for sale shoes Nike Dunk Low 14 Views\nWhere can I buy Nike Jordan's latest shoes? Any recommendations?\nAir Jordan 5 Grape Will Release on July 7, 2020\nOP reads like somebody who has not played Madden 20


Nying Nyasaye e Ndiko mag Dho-Grik mag Jokristo | NWT\nJoma olony e weche mag Muma oseyie ni nying Nyasaye e nyukta ang’wen miluongo ni Tetragramaton (יהוה), yudore chiegni nyadi 7,000 e Ndiko mag Dho-Hibrania. Kata kamano, ji mang’eny ok oyie ni nyingno bende ne yudore e Ndiko mag Dho-Grik mag Jokristo (Muma Manyien). Nikech mano, ng’eny Mumbni mag Kisungu ma tinde iloko ok ti gi nying Nyasaye e Ndiko mag Dho-Grik mag Jokristo. Bende, kata mana sama giyudo nyukta mag Tetragramaton e Ndiko mag Dho-Grikgo sama giloko, ng’eny jolokogo wilo Jehova gi “Ruoth.”\nJoma oloko Muma Maler—Loko mar Piny Manyien to ok otimo kamano. Nying Jehova yudore e iye nyadi 237 e Ndiko mag Dho-Grik mag Jokristo. Nitie gik moko ariyo madongo momiyo joma ne oloko Mumano notiyo gi nying Jehova e yo ma kamano: (1) Kitepe mag dho Grik ma yudore e kindegi ok e ma ne okwong ndik tik-tik. Thoth kitepego ne ondik chiegni higni 200 bang’ ka nosendik buge mokwongo tik-tik mag Ndiko mag Dho-Grik mag Jokristo. (2) E kindego, nenore ni joma ne kopo kitepe mag dho Grik ne golo nyingno kae to giwile gi Kyʹri·os, ma en dho Grik ma tiende en “Ruoth,” kata, nyalo bedo ni ne gikopo kitepe mag dho Grik ma noyudo osegolie nyingno.\nKomiti mar Muma mar Loko mar Piny Manyien nofwenyo ni nitie gik manyiso maler ni nyukta mag Tetragramaton ne yudore e kitepe mokwongo tik-tik mag dho Grik. Paro ma ne ging’ado otenore gi weche maluwogi:\nNdiko mag Dho-Hibrania ma ne itiyogo ndalo mag Yesu kod jootene, ne nigi nyukta mag Tetragramaton kuonde duto ma ne giyudoree. E higni moko mokalo, nitie joma ne kwedo wachno. Kata kamano, gie sani nitie kopi moko mag Ndiko mag Dho-Hibrania ma nondik e kind higa mar 1 nyaka 100 Bang’ Kristo (B.K.), ma noyud machiegni gi Qumran. Omiyo, onge kiawa ni nyukta mag Tetragramaton ne yudore e kitepego.\nE ndalo Yesu kod jootene, ne oti gi nyukta mag Tetragramaton sama ne iloko Ndiko e dho Grik kowuok e dho Hibrania. Kuom higni mang’eny, joma olony e weche mag somo ne paro ni nyukta mag Tetragramaton ne onge e loko mag dho Grik ma noloki kowuok e dho Hibrania (Greek Septuagint). Kae to bang’e, e higa mar 1950, joma olony e weche mag somo noyudo bethe kitepe moko mag Greek Septuagint ma notigo chon e ndalo Yesu. Bethe kitepego nigi nying Nyasaye, kendo ondikgi e nyukta mag dho Hibrania. Omiyo, wechego nyiso maler ni e ndalo Yesu, Ndiko mag Dho-Grik ne nigi nying Nyasaye e igi. Kata kamano, ka nochopo e kind higa mar 300 nyaka 400 B.K., buge ma ne ihinyo tigo mag Greek Septuagint kaka Codex Vaticanus kod Codex Sinaiticus, ne onge gi nying Nyasaye kuonde duto ma nyingno ne yudoree e loko mokwongo tik-tik a e bug Chakruok nyaka Malaki. Mano e momiyo ok en gima kawowa gi wuoro ni kitepe ma nokan chakre kindego onge gi nying Nyasaye e Muma Manyien kata Ndiko mag Dho-Grik.\nYesu nowacho ayanga niya: “Asebiro e nying Wuora.” Nojiwo bende ni tije ma notimo, notimo ‘e nying Wuon-gi’\nNdiko mag Dho-Grik mag Jokristo wacho maler ni Yesu notiyo gi nying Nyasaye nyading’eny kendo nonyiso jomamoko nyigno. (Johana 17:6, 11, 12, 26) Yesu nowacho ayanga niya: “Asebiro e nying Wuora.” Nojiwo bende ni tije ma notimo, notimo ‘e nying Wuon-gi.’—Johana 5:43; 10:25.\nNikech Ndiko mag Dho-Grik mag Jokristo bende ne ondik kuom much Nyasaye mana kaka Ndiko mag Dho-Hibrania, golo nyingno e Ndiko mag Dho-Grik nyiso kaka joma loko ok makre gi weche manie Ndiko mag Dho-Hibarania. E higa mar 50 B.K., jaote Jakobo nowacho ne jodongo ma ne ni Jerusalem kama: “Simeon oselero adimba kaka Nyasaye koro noparo jo ma oa e ogendni mamoko mondo okaw kuomgi jo ma iluongo gi nyinge.” (Tich Joote 15:14) Jakobo ne ok nyal tiyo gi wechego ka dipo ni ne onge ng’ama nong’eyo nying Nyasaye kata ma ne luongo nyingno e hignigo.\nOndik nying Nyasaye e yo machiek e Ndiko mag Dho-Grik mag Jokristo. E Fweny 19:1, 3, 4, 6, nying Nyasaye yudore e wach motigo ni “Haleluyah.” E dho Hibrania, wachni tiende en “Pakuru Jah.” “Yah” kata “Jah” en nying Jehova e yo machuok. Nyinge mang’eny ma ne otigo e Ndiko mag Dho-Grik mag Jokristo nowuok kuom nyingno. Kuom ranyisi, nitie buge moko ma lero ni tiend nying Yesu en “Jehova e Jareswa.”\nBuge mag Jo-Yahudi nyiso ni Jokristo ma Jo-Yahudi ne tiyo gi nying Nyasaye e bugegi. Buk moro miluongo ni Tosefta, moting’o chike ma notiek ndik e higa mar 200 nyaka 300 B.K., wuoyo kuom buge Jokristo ma niwang’o chieng’ Sabato. Bugno wacho kama: “Ne giwang’o buge mag Joland-Injili kod mag minim [ma niparo ni gin mag Jokristo ma Jo-Yahudi]. Kata kamano, ne iwang’o nyaka kuonde ma ne bugego nitie, kaachiel gi buge mamoko mag nonro ma nying Nyasaye ne nie igi.” Bugni bende nwoyo weche mag Rabi moro miluongo ni Yosé ma Ja-Galili, ma nodak chiegni higni mag 100 B.K. Nowacho kama: “E odiechienge mamoko mag juma, ng’ato achiel ne liro weche kuonde ma nying Nyasaye nitie e bugego [ma niparo ni gin ndiko mag Jokristo] kendo kanogi mabor, kae to jomamoko wang’o bethe bugego modong’.”\nJoma olony e weche mag Muma oseyie ni nenore ni nying Nyasaye ne nitie e Ndiko mag Dho-Hibrania ma notigo e Ndiko mag Dho-Grik mag Jokristo. E bwo wich ma wacho ni “Tetragramaton e Muma Manyien,” buk miluongo ni The Anchor Bible Dictionary wacho kama: “Nitiere gik manyiso maler ni nying Nyasaye e nyukta mag Tetragramaton, ma en Yahweh, ne yudore kuonde moko kata kuonde duto e Muma Manyien ma nokwong ndik.” Jasomo molony e weche mag Muma miluongo ni George Howard wacho kama: “Nikech nyukta mag Tetragram ne pod yudore e kopi mag Muma mar dho Grik [iluonge bende ni Septuagint] ma kanisa mokwongo ne tiyogo, wanyalo wacho ni joma ne ndiko buge mag Muma Maler ne ok ogolo nyukta mag Tetragram.”\nJoloko mong’ere mag Muma osetiyo gi nying Nyasaye e Ndiko mag Dho-Grik mag Jokristo. Moko kuom jolokogo notimo mano ka pok nolok Muma mar Loko mar Piny Manyien. Maluwogi gin moko kuom bugego kod nyinge joma nolokogi: A Literal Translation of the New Testament . . . From the Text of the Vatican Manuscript, ma nondik gi Herman Heinfetter (1863); The Emphatic Diaglott, ma nondik gi Benjamin Wilson (1864); The Epistles of Paul in Modern English, ma nondik gi George Barker Stevens (1898); St. Paul’s Epistle to the Romans, ma nondik gi W. G. Rutherford (1900); kod The New Testament Letters, ma nondik gi J.W.C. Wand, Bishop ma London (1946). E wi mano, nitie loko moko e dho Spain ma notim chiegni higa mar 1900, ma jalok dhok miluongo ni Pablo Besson notiyoe gi “Jehová” e bug Luka 2:15 kod Juda 14, kendo otiyo nyadi 100 kama kode e weche moler piny. Higni mang’eny ka pok nolok bugego, noti gi nyukta mag Tetragramaton kuonde mang’eny ka ne iloko Ndiko mag Dho-Grik mag Jokristo e dho Hibrania chakre higni mag 1500 kadhi nyime. E dho Jerman kende, nitie loko mag Mumbe 11 motiyo gi nying “Jehova” (kata kaka ne iluonge e dho Hibrania ni “Yahweh”) e Ndiko mag Dho-Grik mag Jokristo, to joloko mamoko ang’wen noketo nyingno e braket bang’ “Ruoth.” Loko mag dho Jerman mokalo 70 tiyo gi nying Nyasaye e weche moler piny kata e weche momedore.\nNying Nyasaye e Tich Joote 2:34 e loko mar The Emphatic Diaglott, ma nondik gi Benjamin Wilson (1864)\nLoko mag Muma e dhok mokalo 100 nigi nying Nyasaye e Ndiko mag Dho-Grik mag Jokristo. Ng’eny dhok mag Afrika, Amerka, Asia, Europe, kod chula mar Pacific tiyo gi nying Nyasaye e yo ma thuolo. (Ne list manie ite mar 2062 kod 2063.) Joma noloko Muma e dhokgo noketo nying Nyasaye e lokogigo nikech weche ma osewuoyoe malogo. Nitie moko kuom lokogo ma notiek machiegni, kaka, Muma mar Rotuman (1999), motiyo gi “Jihova” nyadi 51 e kwan matindo maromo 48, kod Muma mar Batak kata Toba (1989) mar piny Indonesia, motiyo gi “Jahowa” nyadi 110.\nNying Nyasaye e Mariko 12:29, 30 e loko mar dho Hawai\nKuom adier, onge kiawa ni nitie gik mang’eny ma nyiso ni nying Nyasaye ma en Jehova, onego odong’ e Ndiko mag Dho-Grik mag Jokristo. To mano e gima joma noloko Muma mar Loko mar Piny Manyien osetimo. Gimiyo nyingno luor ahinya kendo ok gidwar golo gimoro amora ma ne yudore ei Ndiko mokwongo okwongo.—Fweny 22:18, 19.\nDhok Moko ma Nying Nyasaye Yudoree Achiel Kachiel ei Ndiko mag Dho-Grik mag Jokristo\nDhok: Nying Nyasaye\nEfate (Nyandwat): Yehova\nFaransa: IHVH, yhwh\nGibario (grub Kerewo): Iehova\nIliku (grub Lusengo): Yawe\nMpongwe (grub Myene): Jehova\nNaga, Rengma ma Nyandwat: Jihova\nNengone (kata, Maré): Iehova\n(Nitie dhok mamoko ma lero nying Nyasaye kar tiyo kode, kata giketo nyingno e weche moler piny.)\nDhok mokalo 120\nOr ne ng'ato Or ne ng'ato Nying Nyasaye e Ndiko mag Dho-Grik mag Jokristo


Johana 11 - Holy Bible [Luo Bible 2015] - (Joh 11)\nNg’at moro ma nyinge Lazaro, mane odak Bethania, ne tuo. Bethania e dala mane Maria odakie kod Maritha nyamin mare\nMaria ema ne owiro Ruoth Yesu gi mo mang’ue ng’ar, kendo oyweyo tiendene gi yie wiye. Ne en nyamin Lazaro, mane tuo.\nNyimine Lazaro nooro ni Yesu wach niya, “Ruoth, osiepni mihero tuo.”\nTo kane Yesu owinjo wachno, nowacho ni, “Tuono ok en mar tho, to osebiro mana ni mondo Wuod Nyasaye bende oyud duong’.”\nYesu nohero Maritha gi nyamin mare kod Lazaro.\nTo kata kamano ne otieko ndalo ariyo kuma ne entie bang’ winjo ni Lazaro tuo.\nEka nowacho ni jopuonjrene ni, “Wadoguru Judea.”\nTo jopuonjrene nowachone niya, “Japuonj, donge jo-Yahudi yandi dwaro goyi gi kite? Ang’o momiyo pod idwaro dok kuno?”\nYesu nodwokogi ni, “Donge odiechieng’ achiel nigi seche apar gariyo? Ka ng’ato wuotho godiechieng’, to ok onyal chwanyore, nikech oneno ler mar pinyni.\nTo ka owuotho gotieno, to ochwanyore nikech ler ongene.”\nBang’ mano Yesu nomedo wacho niya, “Lazaro osiepwa nindo otero, to adhi mondo achiewe.”\nJopuonjrene nowachone ni, “Ruoth, ka nindo osetere, to kara obiro kwo.”\nNe giwacho kamano nikech ne gigalo ni Yesu loso kuom nindo mar yueyo, to chutho noloso mana kuom tho mar Lazaro.\nMano omiyo koro nowachonigi ratiro ni, “Lazaro osetho.\nTo amor ni yandi ok an kuno, nikech mano biro konyou, mi uyie. Omiyo wadhiuru ire.”\nEka Thoma mane onywol rude, nowacho ni jopuonjre wetene niya, “Wan bende wadhiuru mondo watho kode.”\nKane Yesu ochopo, noyudo ni Lazaro osetieko ndalo ang’wen e bur.\nBethania ne chiegni gi Jerusalem ma dirom kilomita adek,\nomiyo jo-Yahudi mang’eny nobiro duogo chuny Maritha gi Maria kuom tho owadgi.\nKane Maritha owinjo ni Yesu biro, nowuok mondo oromne, to Maria nodong’ e ot.\nMaritha nowacho ni Yesu niya, “Ruoth, ka da bed ni nyocha in ka, to owadwa ok dotho.\nTo kata kamano sani, ang’eyo ni Nyasaye biro timoni gimoro mikwaye.”\nYesu nodwoke ni, “Owadu biro chier.”\nTo Maritha nowachone ni, “Ang’eyo ni nochier chieng’ giko piny.”\nYesu nowachone niya, “An e chier, kendo an e ngima. Ng’ato ang’ata moyie kuoma nodok mangima, kata obedo ni osetho,\nkendo ng’at mangima moyie kuoma ok notho nyaka chieng’. Bende iyie wachni koso?”\nMaritha nodwoke ni, “Ee, Ruoth, ayie ni in e Mesia, Wuod Nyasaye, mane onego bi e piny.”\nKane Maritha osewacho wechego, nodhi oluongo Maria nyamin mare ling’ling’, mowachone niya, “Japuonj ni ka, kendo oluongi.”\nKane Maria owinjo kamano, noa malo piyo, mi odhi ir Yesu.\nNoyudo ka Yesu pok odonjo e dala, to ne pod ochung’ mana kama ne Maritha oromonee.\nJo-Yahudi mane ni kod Maria e ot ka duogo chunye, nonene kochung’ piyopiyo, mowuok oko. Omiyo ne giluwe, ka giparo ni odhi ywak e liel.\nKane Maria ochopo kama Yesu nitie, monene, nogoyo chonge piny e nyime, mowachone niya, “Ruoth, ka da bed ni nyocha in ka, to owadwa ok dotho!”\nYesu noneno Maria gi jo-Yahudi mane ni kode kaywak, mi mirima nomake, kendo noneno malit.\nEka nopenjo ni, “Uyike kanye?” Ne gidwoke ni, “Jaduong’, bi ine.”\nPi wang’ Yesu nochuer.\nOmiyo jo-Yahudigo nowacho ni, “Neyeuru kaka yandi ohero Lazaro!”\nTo moko kuomgi nowacho niya, “Jali noyawo wang’ muofu! Donge ne onyalo geng’o tho monego Lazaroni?”\nMirima nochako omako Yesu kendo, mi odhi but liel, mane en bur mokuny ariwa e lak got, moket kidi e dhoge.\nYesu nowachonigi niya, “Goluru kidi oko e dho liel.” To Maritha, ma nyamin jal motho, nowachone ni, “Ruoth, koro osetieko ndalo ang’wen e bur, omiyo nyaka bed ni koro odum.”\nTo Yesu nodwoke ni, “Donge nende awachoni ni ka in gi yie, to ibiro neno duong’ mar Nyasaye?”\nKuom mano ne ging’ielo kidi oko. Yesu nong’iyo malo, mowacho niya, “Wuora, agoyoni erokamano nikech isewinja.\nAn ang’eyo ni iwinja ndalo duto, to asewacho wechegi mondo oganda mochung’ ka ong’e ni in ema niora.”\nKane osewacho kamano, nokok matek niya, “Lazaro, wuog oko!”\nEka jal mothono nowuok, ka tiendene gi luetene obo gi nanga mar yik, kendo ka wang’e bende obo gi kitamba. Yesu nowachonigi niya, “Gonyeuru mondo odhi.”\nJo-Yahudi mang’eny mane obiro duogo chuny Maria noneno gima Yesu otimo, mi giyie kuome.\nTo moko kuomgi nodok ir jo-Farisai, mohulonigi gima Yesu osetimo.\nOmiyo jo-Farisai kod jodolo madongo noluongo buchgi maduong’, mi openjore ni, “Ng’atni timo timbe madongo mang’eny! Wan to watimo ang’o?\nKa waweye odhi nyimekamano, to ji duto biro yie kuome, kendo jo-Rumi dibi, mi keth Hekaluwa, kendo tiek jowa duto.”\nTo ng’at achiel kuomgi, ma nyinge Kaiafa, mane jadolo maduong’ e higano, nowachonigi ni, “Un ok ung’eyo gima onego utim!\nDonge ber ka ng’at achiel otho, moloyo ka ogandawa duto orumo?”\nNe ok owacho kamano gi riekone owuon, to kaka ne en jadolo maduong’ e higano, ne okoro wach ni Yesu biro tho ni oganda jo-Yahudi.\nTo ne ok okoro ni Yesu biro tho mana ne jo-Yahudi kende, to ni obiro tho mondo ochok nyithind Nyasaye obed e kanyakla achiel.\nChakre chieng’no ne gichako chano kaka digineg Yesu.\nKuom mano, Yesu koro ne ok wuoth ratiro kama jo-Yahudi nitie, to noa kuno modhi e dala moro miluongo ni Efraim, mane nitie gweng’ moro momanyore gi thim, mi obet kuno gi jopuonjrene.\nSap jo-Yahudi mar Pasaka koro ne chiegni, omiyo ji mang’eny moa e gwenge mopogore opogore ne dhi Jerusalem mondo opwodhre, obed moikore ni sawono.\nNe gimanyo Yesu, kendo kane ginie Hekalu ne gipenjore ni, “Uparo nadi? Bende dobi e sawoni adier?”\nNe giwacho kamano nikech noyudo jodolo madongo gi jo-Farisai osegolo chik ni ka ng’ato ong’eyo kama Yesu nitie, to nyaka ohul, mondo omake.


Biblica® Ochiw Thuolo Motingʼo Loko Manyien™ Mariko 7\n☰ Mariko 7 ◀ ▶\nGik maler gi gik mochido\n1 Jo-Farisai gi jopuonj Chik moko ma noa Jerusalem nochokore but Yesu 2 mi gineno ka jopuonjrene moko chiemo gi lwedo mochido, tiende ni lwedo ma ok olwoki e yor pwodhruok. 3 Jo-Farisai gi jo-Yahudi duto ok chiem kapok gilwoko lwetgi e yor pwodhruok, kaluwore gi kit kweregi machon. 4 Ka gia e chiro to ok ginyal chamo gimoro kapok gilwokore. Girito timbegi moko machon mathoth: kaka luoko okombe gi agulni, gi bakunde mag lowo gi birike.\n5 Kuom mano jo-Farisai gi jopuonj chik nopenjo Yesu niya, “Angʼo momiyo jopuonjreni ketho chikwa kod puonj mag kwerewa, ka gichiemo gi lwedo mochido?”\n6 Nodwokogi niya, “Isaya ne ni kare kane okoro wach kuomu un joma wuondoregi; mana kaka ondiki ni,\n“ ‘Jogi paka mana gi dhogi kende,\nto chunygi bor koda.\n7 Gilama kayiem nono,\nto gik ma gipuonjo gin mana chike mag dhano.’*\n8 Useweyo Chike Nyasaye mi koro umako mana puonj ma kwereu machon noweyonu.”\n9 Nowachonegi niya, “Un gi lony mathoth mar keto Chike Nyasaye tenge mondo urit puonju uwegi! 10 Nikech Musa nowacho ni, ‘Luor wuonu gi minu;’†kendo ni, ‘Ngʼato angʼata mokwongʼo wuon kata min nyaka negi.’‡ 11 Un to uwacho ni ka ngʼato owacho ne wuon kata ne min ni, ‘Kony moro amora ma dine uyudo koa kuoma koro en Koban’ (tiende ni, mich mowal ne Nyasaye), 12 to ngʼama kamano koro ok uyiene mondo okony wuon kata min. 13 Kamano umiyo wach Nyasaye bedo maonge gi teko nikech wach kitu gi timbeu mane kwereu omiyou. Bende utimo gik mamoko mathoth maket gi mano.”\n14 Bangʼ mano Yesu noluongo oganda ire kendo nowachonegi niya, “Chikuru itu, un duto, mondo uwinj tiend wachni. 15 Onge gimoro man oko mar dhano ma kodonjo e iye to nyalo miyo odok mogak. En adier ni gima wuok e dho ngʼato ema miyo odoko mogak. [ 16 Ngʼat man-gi it mar winjo wach mondo owinji.]§”\n17 Kane oseweyo oganda mi odonjo e ot, jopuonjrene nopenje tiend ngerono mane onyisogi. 18 To nopenjogi niya, “Kare un bende wach pod ok donjnu? Donge ungʼeyo ni gima ni oko kodonjo ei dhano ok nyal miyo odok mogak? 19 Nikech ok odonji e chunye, to odonjo mana e ich bangʼe owuok oko mar dende.” (Ka Yesu nowacho ma, ne opwodho chiemo duto ni ler.)\n20 Nomedo wuoyo kowacho niya, “Gima wuok koa ei ngʼato ema miyo odoko mogak. 21 Nikech chuny dhano ema richo duto wuokie kaka: paro maricho, chode, kuo, nek, terruok, 22 kod wuoro; kaachiel gi timbe maricho, wuond, anjawo, ketho nying, sunga kod fuwo. 23 Gik marichogi duto wuok e chuny dhano kendo miyo ngʼato bedo mogak.”\nYie mar dhako ma ja-Yunani-Foinike\n24 Yesu noa kanyo modhi e gwengʼ mar Turo. Nodonjo e ot moro kendo ne ok odwar mondo ngʼato ongʼe ni en kanyo, kata kamano, bedone kanyo ne ok nyal tamo ji ngʼeyo. 25 Dhako moro ma nyare matin ne nigi jachien marach ka nowinjo ni Yesu kanyo nodhi ire gisano mi ogoyo chonge piny e nyime. 26 Dhakoni ne en nyar jo-Yunani monywol Foinike e piny Siria. Nobiro ir Yesu mohombe mondo oriemb jachien oa kuom nyare.\n27 Nowachone niya, “We nyithindo ema okuong ochiem mayiengʼ, nikech ok en gima kare kawo chiemb nyithindo mondo idir ne guogi.”\n28 Dhakono nodwoke kowacho niya, “Mano en adier, Ruoth, to kata mana guogi man e bwo mesa bende chamo ngʼinjo ma nyithindo olwaro piny.”\n29 Eka Yesu nowachone niya, “Nikech dwokonino koro inyalo dhi. Jachien osewuok oweyo nyari.”\n30 Dhakono nodhi dala moyudo nyathineno konindo e kitanda kendo ka jachien osea.\nOchang ngʼama ite odino kendo mamomo\n31 Yesu nowuok e gwengʼ mar Turo kaluwo Sidon, mi nolor nyaka Nam Galili mondo ochopi e gwengʼ mar Dekapoli. 32 Kuno, jomoko nokelone ngʼat moro mane ite odino kendo mane ok nyal wuoyo kata matin. Jogi nokwayo Yesu mondo oket lwete kuome.\n33 Ka Yesu nosetero ngʼatno tenge, kogole oko e kind oganda, nosoyo lith lwetene e ite. Eka nongʼulo olawo mi omulo lew ngʼatno. 34 Nongʼiyo malo e polo, kendo noomo chunye kowacho niya, “Efatha!” (tiende ni, “Yawri!”) 35 Kar dhogeno it ngʼatno noyawore kendo lewe nogonyore mochako wuoyo maler.\n36 Yesu nochiko joma nenikanyo ni kik ginyis ngʼato wachni. To kaka nomedo kwerogino e kaka gin bende negimedo lando wachno. 37 Ji duto mane owinjo wachno nodhier nono kagiwacho niya, “Osetimo gik moko duto maber, koda ka joma itgi odino omiyo winjo wach, kendo momni bende omiyo wuoyo.”\n* 7:7 Isa 29:13 † 7:10 Wuo 20:12; Rap 5:16 ‡ 7:10 Wuo 21:17; Lawi 20:9 § 7:16 Loko moko mag Muma nigi weche machal gi mantie e Mar 4:23.


Isaya 41 - Holy Bible [Luo Bible 2020] - (Isa 41)\n“Lingʼuru e nyima, un pinje mag chula e dier nam! Weuru ogendini obed motegno! Wegiuru gisud machiegni mondo giwuo; kendo warom kaachiel kama ingʼadoe bura.\n“En ngʼa mosejiwo ngʼat maa yo wuok chiengʼ, kaluonge kuom tim makare mondo otim tichne? Ochiwo ogendini e lwete kendo oloyo Ruodhi e nyime. Otiekogi gi liganglane ma gichal gi buru kendo okeyogi gi asere mana ka mihudhwe ma yamo tero.\nOlawogi matek nyaka e yore mane pok owuothoe kendo okadho yorego maber mak ohinyre.\nEn ngʼa mosetimo kamano mochopo dwarone, koluongo tiengʼ ka tiengʼ nyaka chakre chon? En mana an Jehova Nyasaye, an ema akwongo kendo An ema agik.”\nPinje manie chula oseneno wachno mi luoro omakogi; kendo tungʼ piny nyaka tungʼ piny kirni. Gibiro ka gisudo machiegni.\nKamoro konyo nyawadgi, kendo jiwo wadgi kowachone niya, “Bed gichir!”\nKamano japecho jiwo jatheth, kendo ngʼat matiyo gi nyundo, jiwo ngʼatno magoyo musmal, konyiso jawengʼo gi mach niya, “Iriwo nyinyono maber.” Ngʼat machielo to guro nyasacheno motegno mondo kik lwar piny.\n“To in, yaye Israel jatichna, un joka Jakobo ma aseyiero, un nyikwa Ibrahim osiepna,\nne agolou e tungʼ piny gi tungʼ piny, kendo ne aluongou kagolou mabor. Ne awacho ni, ‘In jatichna’; aseyieri bende pok akwedi.\n“Jogo duto mamon kodi wigi biro kuot ma dhier nono, adier jogo duto makwedi biro lal nono.\nIbiro manyo wasikigo to ok iniyudgi. Chutho jogo makedo kodi ok nobed gimoro kata matin.”\nNimar an Jehova Nyasaye ma Nyasachi mamako badi ma korachwich, omiyo awachoni niya, “Kik ibed maluor; abiro konyi.\nKik ibed maluor, yaye Jakobo, kata obedo ni inenori ni iyomyom ka kudni kamano, yaye in Israel matin maonge ndhathe kik ibed maluor, nimar an awuon abiro konyi,” Jehova Nyasaye Maler mar Israel, ma Jawarni ema asewacho kamano.\n“Ne, abiro miyo ichal gi gir dino ngano manyien kendo ma pod lekene bith. Ibiro muko gode madongo kitoyogi matindo tindo kendo inimi gode matindo lokre buru.\nInipiedhgi to yamo nokegi kendo kalausi notergi mabor. To inibed mamor nikech Jehova Nyasaye, kendo inibed gi ilo nikech Nyasaye Maler mar Israel.\n“Joma chandore kendo joma odhier manyo pi, to ok gininwangʼ, omiyo dwondgi otwo nikech riyo ohingogi. To an Jehova Nyasaye abiro resogi; An, ma an Nyasach Israel ok anajwangʼ-gi.\nAbiro miyo aore mol kawuok kuonde motwo, kendo sokni biro tuch e holni. Abiro miyo piny motimo ongoro bed gi pi thidhna, kendo kuonde motimo okak sokni nowuogie.\nAbiro miyo yiend sida gi siala, gi ochwoga kod zeituni twi e piny motimo ongoro. Abiro pidho yiende kuonde ma yande ojwangʼ, bap ndege gi obudo nodongʼ kaachiel,\nmondo ji one kendo ongʼe, mondo gipar kendo gibed giwinjo, ni lwet Jehova Nyasaye ema osetimo kamano, kendo ni Nyasaye Maler mar Israel ema osemiyo magi otimore.”\nJehova Nyasaye wacho niya, “Kel ane ywakni.” Ruodh Jakobo wacho niya, “Wuouru ane kuom wachni.\nUn nyisecheu manono, nyiswa anena gima biro timore. Nyiswa anena tiend gik mane osetimore, mondo omi wangʼe ni gichalo nade, kendo nyiswa anena kaka gikogi nobedi. Kata nyiswa anena gik mabiro timore,\nkendo nyiswa anena ni angʼo mabiro timore, mondo wangʼe ni un nyiseche. Timuru ane gimoro, bed ni ber kata rach, manyalo bwogowa kendo kelo luoro kuomwa.\nTo kata kamano ok unyal gimoro kendo gik mutimo onge tich; bende ngʼat makwanou ka nyisechene en raura ka un.\n“Asejiwo ngʼato mawuok nyandwat kendo obiro, en ngʼat maa yo wuok chiengʼ maluongo nyinga. Onyono Ruodhi mag piny mana ka lop muono, mi onywasgi mana kaka jachwech nywaso lop chweyo agulu.\nEn ngʼa mane ofwenyo wachni nyaka aa chakruok, mondo wangʼe wachni kata en ngʼa mane fwenye kapok otimore mondo ne wawachi ni, ‘Ne owacho adier’? Onge ngʼato mane owacho ma kata mane owuoyo kuome chon, bende onge ngʼato mane owinjo wach moro amora koa kuomi.\nAn ema ne akwongo nyiso Sayun kawachone ni, ‘Ne, eri gin ka!’ Ne aoro jaote mondo oter wach maber Jerusalem.\nNe amanyo to ok aneno ngʼato, onge ngʼato kuomgi manyalo puonjo, bende onge ngʼato e diergi manyalo dwoko penjona.\nNeuru, nyisechegi duto gin gik manono! Timbegi duto onge tich, kendo kido ma gilamo chalo mana gi yamo kendo gin gik manono.”


“Dhiuru . . . Ulok Ji Obed Jopuonjrena”—Mathayo 28:19 | Puonjruok mar Ohinga mar Jarito\nSULA MAR PUONJRUOK 1\nNDIKO MAR HIGA 2020: “Dhiuru . . . ulok ji obed jopuonjrena, kubatisogi.”—MAT. 28:19.\n1-2. En ang’o ma malaika moro nyiso mon moko modhi e liel ma ne oyikie Yesu, to Yesu nyisogi wach mane?\nWADOG ane nyaka e higa mar 33. En tarik 16 kogwen, dwe mar Nisan. Osekalo seche 36 nyaka ne yik Ruoth Yesu Kristo. Mon moko mohero Nyasaye omondo kama noyikee mondo giwir ringrene gi gik ma golo suya mamit kod modhi. Ka gichopo kanyo, wach moro mako dhogi! Giyudo ka liel ni nono. Malaika moro nyisogi ni osechier Yesu, kae to omedo kama: “Osetelonu Galili. Kuro e ma ubiro nenee.”—Mat. 28:1-7; Luka 23:56; 24:10.\n2 Bang’ ka mon-go osewuok e liel kanyo, Yesu dhi irgi kae to onyisogi kama: ‘Dhiuru unyis owetena mondo gidhi Galili kendo gibiro yuda kuno.’ (Mat. 28:10) Nyaka bed ni Yesu nigi wach moro makende modwaro nyiso jopuonjrene, nikech ma e romo mokwongo mochano kodgi bang’ chierne.\nCHIK MAR LOKO JI OBED JOPUONJRE NOMI JOMAGE?\nKa ne Yesu oromo gi jootene kod jomamoko Galili bang’ chierne, nochikogi niya: “Dhiuru . . . ulok ji obed jopuonjrena” (Ne paragraf mag 3-4)\n3-4. Ang’o momiyo wanyalo wacho ni chik ma yudore e Mathayo 28:19, 20 ne ok omi mana joote 11 kende? (Ne picha manie nyim gaset.)\n3 Som Mathayo 28:16-20. E romo ma Yesu nochanono, nonyiso jopuonjrene tich maduong’ ma ne gi dhi timo e kindego, kendo mano e tich ma wan bende watimo e kindegi. Yesu nowacho niya: “Dhiuru e ogendni duto mondo ulok ji obed jopuonjrena, . . . kupuonjogi timo gik moko duto ma asechikou.”\n4 Yesu dwaro ni jopuonjrene duto oland wach maber. Ne ok oweyo tijno ne jootene apar gachielka kende. Ang’o momiyo wawacho kamano? Par ane, be ne en gi jootene 11 kende sama nogolo chikno e got ma Galili? Ooyo. Par ni ka malaika nonyiso mon ma nomondo e lielka ni Yesu nosetelonegi Galili, nomedo kama: “Kuro e ma ubiro nenee.” Omiyo, nyaka bed ni ne nitie mon ma nohero Nyasaye e romono. E wi mago, jaote Paulo konyowa ng’eyo ni Yesu “nofwenyore ne owete mokalo 500 ma nochokore kamoro achiel.” (1 Kor. 15:6) To ne gichokore kanye?\n5. Ndiko mar 1 Jo-Korintho 15:6 konyowa ng’eyo wach mane?\n5 Nitie gik ma nyalo konyowa ng’eyo ni ka ne Paulo wacho weche ma yudore e 1 Jo-Korintho 15:6, nowuoyo kuom romo ma Yesu notimo gi jopuonjrene Galili miwuoyoe e Mathayo sula mar 28. Gin gik mage? Mokwongo, thoth jopuonjre Yesu ne gin Jo-Galili. Omiyo, got ma ne ni Galili e ma ne nyalo bedo mayot romoe gi ji mang’eny kar romo kodgi e od ng’ato Jerusalem. Mar ariyo, noyudo Yesu oseromo gi jootene 11 e ot moro Jerusalem. Ka dine bed ni Yesu ne dwaro ni jootene kende e ma otim tij loko ji obed jopuonjre, di ne onyisogi mano ka en Jerusalem kar luongogi kendo Galili gi mon moko kod ji mang’eny.—Luka 24:33, 36.\n6. Mathayo 28:20 nyiso nade ni chik ma ne Yesu ogolo mar loko ji obed jopuonjre pod tiyo e ndalowagi, to ji luwo chikno e rang’iny mane?\n6 Ne ane wach mar adek. Chik ma ne Yesu ogolo mar loko ji obed jopuonjre ne ok omi mana Jokristo ma nodak e ndalone kende. Wang’eyo mano nade? Yesu notieko chiwo chikno kowacho ne jolupne niya: “An kodu kinde duto nyaka e giko mar ndalo.” (Mat. 28:20) Mana kaka Yesu nowacho, e ndalowagi, tij loko ji obed jopuonjre itimo e rang’iny ma malo ahinya. Parie ni higa ka higa, ibatisoga ji ma hawo 300,000 mondo gibed Joneno mag Jehova kendo jopuonjre Yesu Kristo!\nDwaher konyo joma wapuonjo Muma mondo gibed jopuonjre Kristo\nAng’o ma wanyalo timo mondo wamed bedo gi nyak e tij loko ji obed jopuonjre?\n7. Ang’o ma koro wadwaro nono, to nikech ang’o?\n7 Ji mang’eny ma puonjore Muma timoga dongruok ma batisgi. Kata kamano, nitie jomoko ma puonjore kodwa to gidigni e kawo okang’ mar batiso. Gihero puonjruok, kata kamano, ok gitim dongruok mondo obatisgi. Ka ipuonjori gi ng’ato Muma, wang’eyo ni igombo ahinya mondo ikonye tiyo gi gik ma opuonjore e ngimane kendo otim dongruok mi obed japuonjre Kristo. Koro, wadwaro neno gik ma wanyalo timo mondo wakony jopuonjre oher Jehova kendo gitim dongruok. Ang’o momiyo ber ka wanono wachno? En nikech seche moko nyaloga chopo kama nyaka wayier ka be wabiro dhi nyime puonjore gi ng’ato kata ooyo.\nTEM KONYO JOPUONJRE MONDO GIHER JEHOVA\n8. Ang’o momiyo seche moko ok yot konyo jopuonjre mondo giher Jehova?\n8 Jehova dwaro ni ji otine nikech gihere. Omiyo, dwarowa maduong’ en konyo jopuonjre mondo ging’e ni Jehova dewogi kendo oherogi. Dwaher konyogi mondo gine Jehova kaka “wuon nyithi kiye kendo jang’ad-buch mond liete.” (Zab. 68:5) Kaka joma ipuonjo Muma medo hero Jehova, e kaka gibiro medo neno kaka Jehova oherogi, kendo gin be gibiro medo here. Nitie jopuonjre moko ma nyalo yudo ka ok yotnegi neno Jehova kaka Wuoro ma jahera, nikech wuonegi ne ok oherogi. (2 Tim. 3:1, 3) Sama ipuonjori kodgi, tem jiwonegi kido mabeyo mag Jehova. Konygi mondo ging’e ni Nyasachwa ma jahera dwaro ni giyud ngima ma nyaka chieng’, kendo oikore konyogi yudo ngimano. Ang’o kendo ma wanyalo timo?\n9-10. Gin buge mage monego watigo e puonjo ji Muma, to nikech ang’o?\n9 Ti gi bug “Gima Muma Puonjo” kod “Ritreuru e Hera mar Nyasaye.” * Bugego olos mondo okony jopuonjre hero Jehova. Kuom ranyisi, sula mokwongo e bug Gima Muma Puonjo nigi wiye matindo ma wacho kama: Be Nyasaye dewowa kuom adier?, Nyasaye winjo nade sama ji chandore?, kod Inyalo bedo osiep Jehova. To nade bug “Ritreuru e Hera mar Nyasaye”? En olose mondo okony japuonjre neno kaka tiyo gi puonj mag Muma nyalo bero ngimane kendo miyo osud machiegni gi Jehova. Kata ka po ni isegapuonjori bugego gi jomamoko, pod dwarore ni iikri maber ne puonjruok ka puonjruok kiketo dwaro mag japuonjre ka japuonjre e pachi.\n10 To nade ka japuonjre nigi penjo e wi wach moro miwuoye e buk ma ok ni e Gik Mwatiyogo e Puonjo Ji Muma? Inyalo nyise ni osom buk ma wuoyo kuom wachno e thuolone owuon mondo kik uchoch puonjruok mudhigo nyime e bug Gima Muma Puonjo kata “Ritreuru e Hera mar Nyasaye.”\nChak puonjruok gi lamo (Ne paragraf mar 11)\n11. En karang’o monego wachak puonjruok gi lamo kendo tiekogo, to ere kaka wanyalo konyo japuonjre ng’eyo gimomiyo mano dwarore?\n11 Chak puonjruok gi lamo. Ka ber, mapiyo bang’ ka puonjruok osegurore maber, onego uchakga gi lamo kendo utiekgo. Nyaka wakony japuonjre ng’eyo ni wanyalo winjo tiend weche ma ni e Muma mana ka Nyasaye okonyowa gi rohone. Jolendo moko tiyoga gi ndiko mar Jakobo 1:5 sama gidwaro konyo jopuonjregi neno gimomiyo lamo dwarore. Ndikono wacho niya: “Ka nitiere ng’ato e kindu mochando rieko, osik kokwayo Nyasaye.” Kae to gipenjo japuonjre kama: “En yo mane ma wanyalo kwayogo Nyasaye rieko?” Kinde mang’eny, jopuonjre biro dwoko ni, “Lamo.”\n12. Ere kaka inyalo tiyo gi Zaburi 139:2-4 e konyo japuonjre ng’eyo weche monego onyis Jehova sama olemo?\n12 Puonj japuonjreni kaka onego olem. Konye ng’eyo ni Jehova diher winje konyise weche mowuok e chunye. Lerne ni sama olemo kar kende, onyalo wacho ne Jehova wach moro amora ka en thuolo—kata mana gik ma ok dopim ne dhano moro amora. Ok onego opand wach moro amora sama olemo, nikech Jehova ong’eyo nyaka gik ma waparo. (Som Zaburi 139:2-4.) Bende, wanyalo jiwe ni ka en gi paro moko maricho kata timbe moko ma doher weyo, onyalo kwayo Nyasaye mondo okonye. Kuom ranyisi, wawach ni japuonjre moro osebedo ka puonjore kuom thuolo malach to pod ohero nyasi moro motudore gi dinde mag miriambo. Ong’eyo maber ni ok owinjre otim nyasino, kata kamano, nitie weche moko mitimo e nyasino ma pod more. Jiwe ni onyis Jehova adimba kaka owinjo e chunye kendo osaye mondo okonye hero gik mabeyo.—Zab. 97:10.\nGwel japuonjre e chokruoge (Ne paragraf mar 13)\n13. (a) Ang’o momiyo dwarore ni wagwel jopuonjre e chokruoge mapiyo kaka nyalore? (b) Ang’o ma wanyalo timo mondo japuonjre obi owinj ka en thuolo chieng’ mobiro e chokruok?\n13 Gwel japuonjre e chokruoge mapiyo kaka nyalore. Gik ma japuonjre biro winjo kata neno sama obiro e chokruok nyal mulo chunye mi ochak timo dongruok e weche Nyasaye. Nyise vidio mar Ang’o ma Timorega e Kingdom Hall? kendo ikwaye mondo udhi kode e chokruok. Nyise ni inyalo kata chulone mtoka ka dwarore. Ber kidhi gi jolendo mopogore opogore e puonjruok maru. Kitimo kamano, japuonjreno biro ng’ere gi owete gi nyimine moko e kanyakla, to mano biro miyo owinj ka en thuolo chieng’ mobiro e chokruok.\nKONY JAPUONJRE MONDO OMED TIMO DONGRUOK E WECHE NYASAYE\n14. En ang’o ma nyalo jiwo japuonjre mondo omed timo dongruok e weche Nyasaye?\n14 Dwarowa maduong’ en konyo japuonjre mondo otim dongruok e winjruokne gi Nyasaye. (Efe. 4:13) Seche ma ng’ato oyie mondo wapuonjre kode Muma, samoro onyaloga mana keto pache kuom kaka puonjruogno nyalo konye owuon. Kata kamano, sama japuonjre medo hero Jehova, mano biro jiwe mondo ochak paro kaka onyalo konyo jomamoko, moriwo nyaka joma ni e kanyakla. (Mat. 22:37-39) E sama owinjore, nyise ting’ ma en-go mar siro tij Pinyruoth kokalo kuom chiwo mag pesa.\nPuonj japuonjreni gima onego otim ka chandruok moro oneno (Ne paragraf mar 15)\n15. Ere kaka wanyalo konyo japuonjre mondo ong’e gima onego otim ka chandruok moro oneno?\n15 Puonj japuonjreni gima onego otim ka chandruok moro oneno. Wawach ni japuonjreni ma en jalendo ma pok obatisi onyisi ni ng’ato ochwanye e kanyakla. Kar riwe lwedo e wachno, donge nyalo bedo maber kilerone yore ma Muma chiwo monyalo tiekogo wachno? Onyalo ng’wono ne owadwa kata nyaminwa mochwanyeno, to ka ok onyal timo mano, onego odhi owuo kode e yo mang’won ka dwache maduong’ en loso kue e kindgi. (Pim gi Mathayo 18:15.) Konye iko weche monyalo dhi tiyogo. Nyise kaka onyalo manyo weche mamoko ma nyalo konye kotiyo gi JW Library®, Buk Makonyo Joneno mag Jehova e Timo Nonro, kod jw.org®. Kaka omedo yudo tiegruok ka pok ochopo e batiso, e kaka obiro medo ng’eyo yore monyalo losogo weche e kinde gi jomamoko e kanyakla kata bang’ kosebatise.\n16. Sama igwelo jolendo mamoko e puonjruok, mano konyo nade?\n16 Gwel jolendo mamoko e puonjruoku, moriwo nyaka jarit-alwora. Mano konyo nade? Mopogore gi weche ma waseneno motelo, jolendo mamoko nyalo konyo japuonjreni e yo ma samoro in di ne ok itimo. Kuom ranyisi, wawach ni japuonjreni osetemo nyading’eny mondo owe madho ndawa, to pod otame. Inyalo dhi ire gi jalendo moro ma notemoga nyading’eny mondo owe ndawa, to nosiko kodokie adoka, kata kamano, gikone noweyo chuth. Jalendono nyalo miyo japuonjreni paro ma nyalo konye. Kiwinjo kiluor tayo puonjruogno ka in gi jalendo ma nigi lony moloyi, kwaye mondo en e ma ota chieng’no. Lony ma jolendo mamoko nigo nyalo konyo japuonjreni. Par ni dwarowa maduong’ en konyo japuonjre mondo obed mochwiny kendo otim dongruok e winjruokne gi Nyasaye.\nSAMA NYALO DWARORE NI IWE PUONJORI GI NG’ATO\n17-18. Gin gik mage monego inon sama iyiero ka be onego iwe puonjori gi ng’ato?\n17 Ka japuonjreni ok tim dongruok, biro chopo kama ipenjori ka be onego iwe puonjori kode koso ooyo. Sama inono ka be onego itim kamano, ber keto nyalone e paro. Jomoko timoga dongruok piyo moloyo jomamoko. Kuom mano, penjri kama: ‘Be japuonjreno timo dongruok e okang’ moro ka luwore gi chalne?’ ‘Be osechako timo lokruok moro amora e ngimane ka luwore gi gik mopuonjore?’ (Mat. 28:20) Kata obedo ni japuonjre nyalo timo dongruok mosmos, lokruoge motimo e ngimane onego bed ni nenore ayanga.\n18 To nade ka isepuonjori gi ng’ato aming’a to onge gimoro amora mosetimo ma nyiso ni omor gi gik mopuonjore? Ne ane ranyisini: Isetieko puonjori gi ng’ato bug Gima Muma Puonjo, kendo samoro usekata chako bug “Ritreuru e Hera mar Nyasaye,” to pok onyono Od Romo kata dichiel, to kata mana Rapar owinjoga awinja! To nyading’eny obare ne puonjruok nikech weche moko ma ok ochuno. Ka en kamano, nyalo bedo maber kiwuoyo kode ayanga e wachno. *\n19. En penjo mane minyalo penjo japuonjre ma ok tim dongruok, to ang’o monego itim kisewinjo dwoko mare?\n19 Inyalo chako kama: ‘Iparo ni ang’o ma dimoni bedo Janeno mar Jehova?’ Japuonjreno nyalo dwoki ni, ‘Puonjruok Muma to mitna amita, to bedo Janeno mar Jehova to da!’ Ka mano e gima nyalo a e dhoge bang’ puonjruok kuom kinde malach kamano, be onego idhi nyime puonjori kode adier? Komachielo, japuonjreno nyalo eloni gima osebedo ka mone timo dongruok. Kuom ranyisi, samoro oneno ni en ok onyal lendo ot ka ot. Kiseng’eyo gima chande, yot mondo ikonye.\nKik iketh sa gi ng’ama ok tim dongruok moro amora (Ne paragraf mar 20)\n20. Ere kaka Tich Joote 13:48 nyalo konyowa ng’eyo joma onego wadhi nyime puonjorego kod monego wawe?\n20 Gima lit en ni moko kuom joma wapuonjo Muma chal gi Jo-Israel ma ndalo Ezekiel. Ne ane gima Jehova nonyisogi kokalo kuom janabi Ezekiel: “Ne! Ichalonegi mana ka wend kisera miwero gi dwol mamit, kendo mitugo gi gir thum ma nigi tonde migwelo. Gibiro winjo wecheni to onge kata ng’at achiel ma biro timogi.” (Eze. 33:32) Seche moko wanyalo winjo ka teknwa nyiso ng’ato achiel kachiel ni koro ok wabi dhi nyime puonjore kode. Kata kamano, “ndalo modong’ nok.” (1 Kor. 7:29) Kar ketho sa gi ng’ama ok tim dongruok moro amora, onego wati gi thuolono e manyo joma nyiso ni ‘chunygi ni kare ne ngima mochwere.’—Som Tich Joote 13:48.\nNyalo bedo ni nitie jomoko e alworau ma lemo mondo Nyasaye okonygi ng’eyo Muma (Ne paragraf mar 20)\n21. Ndiko mar higa 2020 en mane, to ang’o momiyo ober?\n21 Ndiko mar higa 2020 biro jiwowa mondo waket pachwa e medo nyak e tij loko ji obed jopuonjre Yesu. Oting’o moko kuom weche ma ne Yesu owacho e romo ma notimo gi jopuonjrene e got ma ni Galili. Ndikono wacho niya: “Dhiuru . . . ulok ji obed jopuonjrena, kubatisogi.”—Mat. 28:19.\nWang’aduru e chunywa ni wabiro dhi nyime keto pachwa e medo nyak e tij loko ji obed jopuonjre, kendo konyogi ma gichop e batiso (Ne paragraf mar 21)\nAng’o momiyo dwarore ni wakony jopuonjre oher Jehova, to ere kaka wanyalo timo mano?\nEre kaka wanyalo konyo jopuonjre mondo gitim dongruok e weche Nyasaye?\nGin ang’o monego wanon sama watemo yiero ka be onego wawe puonjore gi ng’ato kata ooyo?\nWER 70 Wamany Joma Owinjore\n^ par. 5 Ndiko mar higa 2020 jiwowa ni ‘walok ji obed jopuonjre.’ Mae en chik momi Jokristo duto. Ere kaka wanyalo chopo e chuny joma wapuonjo Muma mondo gibed jopuonjre Kristo? Sulani biro konyowa neno kaka wanyalo konyo jopuonjrewa mag Muma mondo gisud machiegni gi Jehova. Bende, wadwaro nono gik ma nyalo konyowa ng’ado paro ka be owinjore wawe puonjore gi ng’ato kata ooyo.\n^ par. 9 Ka bug Jinsi ya Kudumu Katika Upendo wa Mungu oseyudore e dhou, en e monego koro uti kode.\n^ par. 18 Ne vidio ma wiye wacho ni Weyo Puonjruok gi Japuonjre Muma ma ok Tim Dongruok ma yudore e JW Broadcasting®.


Biblica® Ochiw Thuolo Motingʼo Loko Manyien™ 1 Ruodhi 10\n☰ 1 Ruodhi 10 ◀ ▶\nRuoth madhako mar Sheba olimo Solomon\n1 Kane ruoth madhako mar Sheba owinjo humb Solomon kod winjruok manie kinde gi nying Jehova Nyasaye, nobiro mondo oteme gi penjo matek. 2 Kane ochopo Jerusalem gi oganda maduongʼ, ngamia motingʼo gik mangʼwe ngʼar, dhahabu mogundho kod kite mabeyo ma nengogi tek nobiro ir Solomon kendo owuoyo kode kuom gik moko duto mane nitie e pache. 3 Solomon nodwoko penjone duto; nimar onge gima ne tek mane ruoth ok nyal lerone. 4 Kane ruoth madhako mar Sheba oneno rieko duto mag Solomon kod ode mar dak, manosegero, 5 gi chiemo mane ni e mesane, gi bet mar jodonge, gi rwakruok mar jotije mapogo chiemo, gi rwakruok mar jotije machiwo divai kod misango miwangʼo pep mane otimo e hekalu Jehova Nyasaye, dhoge nomoko.\n6 Nowachone ruoth niya, “Kare humb timbeni kod riekoni mane awinjo e pinya awuon en adier. 7 To ne ok ayie gigo mane giwacho nyaka nabiro maneno gi wangʼa awuon. Adier kata mana nus wechego ne ok onyisa; kuom rieko gi mwandu iloyo weche ma asewinjo. 8 Mano kaka jogi mor manade! En mor manade ne jotendi mosiko kachungʼ e nyimi kendo winjo riekoni! 9 Pak odogne Jehova Nyasaye ma Nyasachi mosebedo mamor kodi moketi e kom loch mar Israel. Nikech hera mosiko mar Jehova Nyasaye ni jo-Israel oseketi ruoth mondo irit bura kendo ingʼade gadiera kod tim makare.”\n10 Eka nomiyo ruoth dhahabu ma pekne romo kilo alufu angʼwen mia abich, gi gik mangʼeny mangʼwe ngʼar kaachiel gi kite ma nengogi tek. Ne ok ochak okel kendo gik mangʼeny mangʼwe ngʼar marom gi mago mane ruoth madhako mar Sheba nomiyo Ruoth Solomon.\n11 Yiedhi mag Hiram nokelo dhahabu moa Ofir kendo negikelo koa kuro yiedhi madongo mag yiend almugo mangʼeny gi kite ma nengogi tek. 12 Ruoth notiyo gi yiend almugo mondo olosgo sirni mag hekalu mar Jehova Nyasaye kod od ruoth kendo mondo olosgo thumbe nyatiti gi orutu ni jower. Nyaka chakre ndalono ok osekelie kata nenoe yiend almugo mangʼeny marom gi mago.\n13 Ruoth Solomon nomiyo ruoth madhako mar Sheba gik moko duto mane chunye dwaro kendo mane okwayo, ewi gigo duto mane osemiye mag keno mar ruoth. Eka nowuok mi odok e pinye kaachiel gi jotije.\nHuma mar mwandu Solomon\n14 Pek dhahabu mane Solomon yudo higa ka higa ne nyalo romo kilo alufu piero ariyo gabich, 15 ka ok okwan osuru misolo kuom jo-ohala kod joyiedhi madongo mag ruodhi duto mag Arabia kod jotend piny.\n16 Ruoth Solomon nochwogo kuodi madongo mia ariyo mag dhahabu kendo kuot ka kuot nochwog gi dhahabu ma pekne romo kilo adek gi nus. 17 Bende nochwogo okumbni matindo mia adek mobaw gi dhahabu, okumba ka okumba nobaw gi dhahabu ma pekne romo kilo ariyo. Magi duto ruoth noketo e ode manogero e Bungu mag Lebanon.\n18 Eka ruoth noloso kom loch maduongʼ ma iye obaw gi lak liech kendo ngʼeye obaw gi dhahabu mopwodhi. 19 Kom duongʼno ne nigi raidhi mag kuonde minyono auchiel kendo yo kangʼeye ne nigi wich molworore. Bethene ariyo ne nigi bede miyienge bat, ka kido mar sibuor molosi ochungʼ e bath moro ka moro. 20 Kido mar sibuoche apar gariyo nochungi e kuonde auchiel minyono kiidho kidhi e kom duongʼ ka moro ka moro ochungi e giko raidh auchiel koni gi koni. Onge pinyruoth moro amora manoseloso kom ruoth machalo kama. 21 Kikombe duto mag Ruoth Solomon nolos gi dhahabu, kod gige ot duto mokonyorego e ode mane ni e Bungu mag Lebanon nolos gi dhahabu mopwodhi. Onge gima nolos gi fedha nikech fedha nokaw ni nengone yot e kinde Solomon. 22 Ruoth ne nigi yiedhi mangʼeny mag ohala e nam kaachiel gi yiedhi mag jo-Hiram. Dichiel bangʼ higni adek ka higni adek negidwogo ka gitingʼo dhahabu gi fedha gi leke liech gi ongʼeche kod bimbe.\n23 Ruoth Solomon ne nigi mwandu mangʼeny kod rieko moloyo ruodhi mamoko duto mag piny. 24 Pinje duto ne biro ir Solomon mondo oyud rieko mane Nyasaye oketo e chunye. 25 Higa ka higa ngʼato ka ngʼato manobiro nokelo mich kaka gik molos gi fedha kod dhahabu, kandho, gige lweny, gik mangʼwe ngʼar, farese kod punde.\n26 Solomon nongʼiewo geche mag lweny kod farese; ne en gi geche mag lweny alufu achiel mia angʼwen kod farese alufu apar gariyo mane oketo e mier madongo mag geche lweny to moko bende noketo Jerusalem kama nodake. 27 Ruoth nomiyo fedha obedo manwangʼo yot ka kidi akida Jerusalem kendo yiend sida ne ngʼeny mana ka yiend ngʼowu ma otwi e got. 28 Solomon nokelo farese koa Misri kod e piny miluongo ni Kue, johala mag ruoth nongʼiewogi e piny Kue. 29 Negingʼiewo gach lweny koa Misri e nengo mar kilo abiriyo mar fedha kendo Faras achiel e nengo maromo kilo ariyo mar fedha. Bende ne giusogi ni ruodhi duto mag jo-Hiti gi jo-Aram.


Temie paro ni ohula mager chiegni yweyo alwora midakie. Sirkal goyo milome ka giwacho ni: “WUOGURU KAE MAPIYO! DHIURU KUONDE MOTING’ORE MALO!” Ang’o mibiro timo? Onge kiawa ni ibiro temo matek mondo iwuog e alworano.\nBe ing’eyo ni nitie ohula moro ma chiegni yweyo pinyni? Yesu nowacho ni “masira maduong’” biro. (Mathayo 24:21) Onge kama wanyalo pondonee masirano. Kata kamano, nitie gima wanyalo timo mondo watony. Gino en ang’o?\nE twak ma ne Yesu ogolo e got, nowacho niya: “Sikuru kudwaro mokwongo Pinyruoth kod gik makare mag Nyasaye.” (Mathayo 6:33) Ere kaka wanyalo timo mano?\nDwar mokwongo Pinyruodh Nyasaye. Mano nyiso ni kuom gik moko te ma ng’ato timo, Pinyruodh Nyasaye e monego obed namba achiel. (Mathayo 6:25, 32, 33) Nikech ang’o? En nikech dhano ok nyalo tieko chandruok e pinyni. Pinyruodh Nyasaye kende e ma nyalo timo mano.\nDwar gik makare mag Nyasaye. Tem matek mondo idag ka luwore gi chike makare mag Nyasaye kod puonjge. Nikech ang’o? En nikech ka ok waluwo chikego kod puonjgo kendo wayiero timo gik moko kaka wan e ma wadwaro, weche biro bedonwa maricho. (Ngeche 16:25) To ka waluwo chike Nyasaye, wabiro moro Nyasaye, kendo wan be wabiro yudo ber.—Isaya 48:17, 18.\nSik kidwaro mokwongo Pinyruoth kod gik makare mag Nyasaye. Yesu nowacho ni nitie joma ne dhi ol gi dwaro Pinyruoth mi gichak paro ni pesa mang’eny e ma nyalo konyogi. Jomoko to nyalo yie mondo parruok mag ngima omon-gi dwaro Pinyruodh Nyasaye.—Mathayo 6:19-21, 25-32.\nKata kamano, Yesu nosingo ni ji duto ma riwo Pinyruodh Nyasaye lwedo ne dhi yudo kaka gikonyore e ngima e ndalowagi, kendo gibiro yudo gueth mochwere e kinde ma biro.—Mathayo 6:33.\nKata obedo ni jopuonjre Yesu mokwongo nosiko ka dwaro Pinyruoth kod gik makare mag Nyasaye, giko mar chandruok ne ok obiro e ndalogino. Kata kamano, ne giyudo kar tony. E yo mane?\nLuwo puonj makare mag Nyasaye nogeng’onegi lit mang’eny ma noyudo joma notamore luwo puonjgo. Geno ma ne gin-go ni Pinyruoth chieng’ moro nolochi, nokonyogi loyo kata mana chandruoge madongo ma ne giromogago. Bende, Nyasaye nomiyogi “teko mokalo ma pile” mondo ginyagre gi chandruoge ma ne gikaloe.—2 Jo-Korintho 4:7-9.\nBE IBIRO DWARO MOKWONGO PINYRUODH NYASAYE?\nJokristo mokwongo nokawo mapek weche ma Yesu nonyisogi ni gidwar mokwongo Pinyruodh Nyasaye. Ne giyalo wach maber kuonde te ma ne ginyalo chopoe. (Jo-Kolosai 1:23) Be nitie joma timo kamano e ndalowagi?\nEe nitie! Joneno mag Jehova ong’eyo ni odong’ kinde matin ahinya to Pinyruodh Nyasaye kelo giko mar piny marachni. Omiyo, gitimo duto ma ginyalo mondo giluw chik ma Yesu nochiwo niya: “Wach maber mar Pinyruoth ibiro yal e piny mangima mondo obed ranyisi ne ogendni duto, eka giko nobi.”—Mathayo 24:14.\nBe ibiro rwako wach maberno? Dwaher jiwi ni iluw ranyisi mar jomoko ma nodak e taon mar Beria e alwora mar Makedonia. Ka ne giwinjo wach maber mar Pinyruoth ma jaote Paulo ne yalo, ne girwako wachno “gi chuny mamor.” Kae to ne “ginono Ndiko adimba” mondo ging’e ka be gik ma nopuonjgi ne gin adier, kendo ne gitiyo gi puonjgo e ngimagi.—Tich Joote 17:11, 12.\nE piny ngima, ji tara gi tara osekawo okang’ mar riwo Pinyruodh Nyasaye lwedo\nWinj wach maber mar Pinyruoth\nNon Ndiko adimba\nChokri gi joma dwaro Pinyruodh Nyasaye\nNyis Nyasaye ni diher tiyone\nIn be inyalo timo kamano. Kidwaro mokwongo Pinyruoth kod gik makare mag Nyasaye, ibiro yudo kar tony sani, kendo e kinde ma biro, ibiro dak gik kue nyaka chieng’.\nwp20 Na. 2 ite 14-15


Luka 13 | Bible e Intanet | New World Translation\nInjili mar Luka 13:1-35\nLokuru chunyu, nono to ibiro kethu (1-5)\nNgero mar yadh ng’owo ma ok nyag olemo (6-9)\nIchango dhako ma ong’ol chieng’ Sabato (10-17)\nNgero mar koth karadali kod thowi (18-21)\nKinda dwarore mondo ng’ato odonj e dhoot madiny (22-30)\nOluong Herode ni ‘bwe’ (31-33)\nYesu ywago Jerusalem (34, 35)\n13 Gie kindeno, jomoko ma ne ni kanyo nokelone wach e wi Jo-Galili ma Pilato noruwo rembgi gi misengni ma ne gichiwo. 2 En nodwokogi kama: “Be uparo ni Jo-Galiligo ne gin joricho ma loyo Jo-Galili mamoko duto nikech ne giyudo sandruok ma kamano? 3 Awachonu ni ooyo; ka ok uloko chunyu, to uduto ibiro kethu kamano.+ 4 Kata ji 18 ma ot ma rabora nopodho kuomgi Siloam kendo negogi. Be uparo ni ne gin joketho moloyo jomamoko duto modak Jerusalem? 5 Awachonu ni ooyo; ka ok uloko chunyu, to uduto ibiro kethu kaka gin.” 6 Eka nodhi nyime goyo ngero kama: “Ng’at moro nopidho yadh ng’owo e puothe mar mzabibu, kendo nobiro manyo olemo kuome to ok noyudo.+ 7 Nowacho ne jatij puoth mzabibu ni, ‘Sani koro en higa mar adek ma asebedo ka abiro manyo olemo e ng’owoni, to ok ayud gimoro. Tong’e! Marang’o oketho lowo nono?’ 8 To en nodwoke ni, ‘Ruodha, yie iweye ane higa achiel mondo adoye kendo aketne manyiwa.* 9 Ka onyago olemo e kinde ma biro, mano nobed maber; to ka ok onyago eka initong’e.’”+ 10 Koro noyudo opuonjo e sunagogi moro chieng’ Sabato. 11 To ne nitie dhako moro kanyo ma jachien ne osemiyo odolore kuom higni 18 kendo ne ok onyal chung’ tir kata matin. 12 Ka Yesu nonene, nowachone kama: “Dhako, osegonyi kuom tuoni.”+ 13 Kendo noketo lwete kuome, mi gikanyono noriere tir mochako miyo Nyasaye duong’. 14 To jatelo ma tayo e sunagogi nobedo gi mirima nikech Yesu nochango ng’ato chieng’ Sabato mi nowacho ne oganda niya: “Nitie odiechienge auchiel ma ji onego otiyee;+ omiyo biuru e odiechiengego mondo ochangu, to ok e chieng’ Sabato.”+ 15 To Ruoth nodwoke niya: “Un jo ma wuondore,+ donge ng’ato ka ng’ato kuomu jagonyo ruadhe kata pundane kogole e kul kendo otere modho?+ 16 Koro dhako ma nyar Ibrahimni, ma Satan osetueyo kuom higni 18, donge ber ka ogonye kuom gima osetueyeni kata ka en chieng’ Sabato, koso?” 17 Eka ka nowacho wechego, jogo duto ma ne kwede wigi nokuot, to ogandano duto nobedo mamor gi honni ma notimo.+ 18 Omiyo, nodhi nyime wacho kama: “Pinyruodh Nyasaye chal gi ang’o, kendo anyalo pime gang’o? 19 Ochal gi koth karadali ma ng’ato nokawo mopidho e puothe, mi kodhino nodongo mobedo yath kendo winy mag polo nodak e bedene.”+ 20 Nowacho kendo niya: “Anyalo pimo Pinyruodh Nyasaye gang’o? 21 Ochal gi thowi ma dhako moro nokawo moruwogo mogo agulni adek madongo,* nyaka mogono duto nokuot.”+ 22 Eka nowuotho e dala ka dala kod gweng’ ka gweng’ kopuonjo sa ma nodhi Jerusalem. 23 Koro ng’at moro nopenje kama: “Ruoth, be jo manok e ma ibiro resi?” Nodwokogi kama: 24 “Keduru matek mondo udonj e dhoot madiny,+ nikech awachonu ni, ji mang’eny nodwar donjo to ok gininyal. 25 Ka wuon ot ochung’ mi oloro dhoot, ubiro chung’ oko kudwong’o dhoot kendo kusayo niya, ‘Ruoth, yawnwae.’+ To nodwoku kama: ‘Ok ang’eyo ka ma uwuokie.’ 26 Eka unuchak wacho kama, ‘Ne wachiemo kendo ne wametho e nyimi, bende ne ipuonjo ji e wang’ yorewa madongo.’+ 27 To obiro dwokou ni, ‘Ok ang’eyo ka ma uwuokie. Auru e nyima, un duto ma timbeu ok ni kare!’ 28 Kanyo e ka ma unuywagie kendo unumuodie lekeu, e kinde mubiro nenoe Ibrahim, gi Isaka, gi Jakobo, kod jonabi duto e Pinyruodh Nyasaye, ka un to osewitu oko.+ 29 E wi mano, ji nobi kowuok yo wuok-chieng’ gi yo podho-chieng’ kod nyandwat gi milambo, kendo ginibed e mesa e Pinyruodh Nyasaye. 30 To nitie jo ma achien ma nobed mokwongo, to nitie jo mokwongo, ma nobed ma achien.”+ 31 E sa nogono, Jo-Farisai moko nobiro mowachone niya: “Wuog ia kae nimar Herode dwaro negi.” 32 To Yesu nokonegi kama: “Dhiuru uwach ne bweno* niya: ‘Agolo jochiende kendo achango ji kawuono gi kiny, to e odiechieng’ mar adek noyud ka asetieko.’ 33 Kata kamano, nyaka adhi nyime gi wuodha kawuono gi kiny kod orucha, nimar ok owinjore* oneg janabi oko mar Jerusalem.+ 34 Jerusalem, Jerusalem, in janeg jonabi kendo jachiel jo ma oor iri gi kite.+ Mano kaka nyading’eny ne adwaro choko nyithindi mana kaka gweno choko nyithinde e bwo buombene! To un ne ok udwar.+ 35 Neuru! Odu osejwang’nu.+ Awachonu ni, ok ununena kendo, nyaka chop uwach kama: ‘Ng’at moguedh en ng’at ma biro e nying Jehova!’”*+\n^ Kata, “mbolea.”\n^ Grik, “sea.” Sea achiel ne romo lita 7 kama. Som Apendiks B14.\n^ E Israel, ne ji kawo bwe kaka le ma nigi riekni maling’ ling’.\n^ Kata, “ok nyalre.”


Gimomiyo Stefano Nokue Mos Sama ne Isande | Be Ing’eyo?\nOhinga mar Jarito—Gocho mar Puonjruok | Oktoba 2018\nSOM E Afrikaans Albanian Alur Amharic Amis Arabic Armenian Armenian (Ma Imbo) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Bulgarian Cakchiquel Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Dhok mar Ranyisi ma South African Dholuo Douala Dutch Edo Efik Esan Estonian Ewe Faransa Fijian Finnish Fon Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luvale Macedonia Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nAng’o ma nokonyo Stefano mondo obed gi chuny mokue sama ne isande?\nSTEFANO ne ochung’ e nyim chwo mager ahinya e buch Sanhedrin. Sanhedrin e ma ne en kot maduong’ mogik e piny Israel, omiyo, jong’ad-bura 71 ma ne tiyo kanyo e ma ne omi teko mang’eny moloyo ji te e Israel. Kayafa jadolo maduong’ ma ne otelo ne joma ne ochano nek Yesu dweche moko matin motelo e ma noluongo burano. (Mat. 26:57, 59; Tich 6:8-12) Sama ne gidhi nyime luongo joneno mag miriambo, moro bang’ machielo, nitie gima nomako dhogi kuom Stefano. Ne gineno ka “lela wang’e chal gi mar malaika.”—Tich 6:13-15.\nEre kaka Stefano ne nyalo bedo gi chuny mokue e nyim chwo magergo? Ka ne pok otere e nyim Sanhedrin, Stefano ne odich e tij yalo kitaye gi teko mar roho maler. (Tich 6:3-7) Sama ne iteme e nyim Sanhedrin, rohono e ma ne hoyo chunye kendo konye paro weche moko. (Joh. 14:16) Sama Stefano ne chiwo neno gi chir kaka oler e bug Tich Joote sula mar 7, roho maler noparone weche 20 gi dire ma yudore e Ndiko mag Dho-Hibrania. (Joh. 14:26) Yie mar Stefano nomedo bedo motegno ka noneno Yesu e fweny kochung’ e bad Nyasaye korachwich.—Tich 7:54-56, 59, 60.\nSamoro biro chopo kama wan be isandowa mager kendo ibwogowa gi tho. (Joh. 15:20) Ka wadhi nyime somo Wach Nyasaye pile pile kendo bedo modich e tij lendo, roho mar Jehova biro konyowa. Rohono biro miyowa teko mar chung’ motegno kendo siko gi chuny mokue sama ikwedowa.—1 Pet. 4:12-14.\nBe Ing’eyo?—Oktoba 2018\n1918—Higni Mia Achiel Mosekalo\nSIGAND NGIMA Jehova Noguedho Yiero ma Natimo\nBed Gadier ni Kristo Tayowa e Yo Maber\nSik Ka In gi Chuny Mokue Sama Lokruok Otimore e Ngimani\nText Yore mag golo buge mag digital OHINGA MAR JARITO—GOCHO MAR PUONJRUOK Oktoba 2018\nOHINGA MAR JARITO—GOCHO MAR PUONJRUOK Oktoba 2018


Distance from Sint Annaparochie to Vrouwenparochie - Netherlands.Places-in-the-world.com\nYou are here: World > Europe > Netherlands > Extras -> Distance from Sint Annaparochie to Vrouwenparochie\nDistance from Sint Annaparochie to Vrouwenparochie\nThe distance from Sint Annaparochie to Vrouwenparochie is approximately 2.9 km / 1.8 mi (as the crow flies).\nThe following map shows the distance from Sint Annaparochie to Vrouwenparochie.\nCurrent distance: Sint Annaparochie -> Vrouwenparochie\nShow reverse: Vrouwenparochie -> Sint Annaparochie\nTime: Thu, 28 May 2020 - 8:32am\nDistance from Sint Annaparochie to Vrouwenparochie